Menunggu Sikap Sebenar Shafie Apdal Pada 7 Julai Ini

Tentunya ramai yang tertunggu-tunggu tarikh
7 Julai
 depan di mana Menteri Pembangunan Luar Bandar dan Wilayah, Shafie Apdal sudah berjanji untuk memberi ulasan atau penjelasan mengenai pembelian empat hartanah oleh Mara di Australia yang menimbulkan kontroversi di kalangan rakyat.
Sebagaimana yang dilaporkan, Shafie akan membuat penjelasan itu dalam majlis berbuka puasa anjuran German Malaysian Institute pada tarikh tersebut.
Pada mulanya, melalui pendedahan oleh akhbar The Age, hanya apartment di Dudley International House yang didapati dibeli dengan harga lebih tinggi sebanyak RM13.7 juta yang kemudian didakwa dikembalikan dalam bentuk rasuah kepada beberapa pihak dalam Mara Inc yang menguruskan pembelian itu.
Tetapi melalui pendedahan selanjutnya oleh NOW atau National Oversight and Whistleblowers yang diketuai oleh Ahli Parlimen Pandan, Rafizi Ramli, rupa-rupanya tiga lagi hartanah tersebut turut juga dibeli dengan harga yang lebih tinggi daripada pasaran.
Melalui penyiasatan yang dilakukannya, NOW mendapati perbezaan harga belian berbanding harga pasaran bagi keempat-empat hartanah yang dibeli oleh Mara itu ialah kira-kira RM129 juta yang dipercayai diselewengkan dalam bentuk rasuah dan kepentingan peribadi.
Lantaran itu, NOW kini mempersoalkan ke mana dan masuk ke poket siapa wang berjumlah RM129 juta tersebut?
Lalu, tentu saja menarik untuk menunggu apakah ulasan dan penjelasan oleh Shafie Apdal pada
7 Julai
 nanti?
Jika dalam ulasan awalnya sebelum ini mengenai pembelian apartment di Dudley, beliau mengatakan semuanya mengikut prosedur yang ditetapkan dan hanya terdapat satu perjanjian saja dalam pembelian itu atau maksud tersiratnya ingin memberitahu tiada sebarang unsur rasuah berkaitan dengannya, apakah penjelasannya pada
7 Julai
 nanti menjurus ke arah mempertahankan Mara Inc juga?
Dalam isu 1MDB, Shafie Apdal adalah antara menteri yang jelas berbeza pendapat dengan Najib Razak dalam kaedah penyelesaian syarikat milik Kementerian Kewangan yang sarat dengan hutang serta mempunyai pelaburan meragukan itu.
Selain tidak menghadiri beberapa perjumpaan yang diadakan Najib bagi mengumpul sokongan sebaik kemelut 1MDB meletus, termasuk bersama Ketua-Ketua UMNO Bahagian di PWTC dan ketika program bersama rakyat di Tawau, Shafie juga agak pantas menolak kata dua Perdana Menteri yang mahu menteri-menterinya meletakkan jawatan jika enggan bersamanya dalam menangani isu tersebut.
Naib Presiden UMNO itu dengan nada sinikal bertanya kembali, takkan bertanya soalan mengenai 1MDB suatu kesalahan dan perlu letak jawatan?
Ketika itu, ramai yang memuji pendirian dan sikapnya berkenaan  ketelusan dan kebenaran, tambahan pula ramai menteri yang lain lebih suka memilih berdiam diri atau menyokong Najib walaupun tiada hujah mampu ditampil untuk mempertahankan 1MDB.
Namun skandal hartanah Mara yang meletus ini bagaikan ujian kepada Shafie tentang sejauh mana prinsip sebenarnya  berkaitan kebenaran dan ketelusan serta keinginannya menegakkan perkara itu dalam kerajaan.
Kalau dilihat reaksi awalnya yang mengatakan pembelian apartment di Dudley itu “semuanya mengikut prosedur”, ternampak seolah-olah beliau cuba melindungi serta menafikan wujudnya unsur rasuah, walaupun  Pengerusi Mara, Annuar Musa telah menyerahkan beberapa dokumen kepada SPRM dan pihak berkuasa di Australia juga masih menjalankan siasatan.
Annuar juga kurang puas hati dengan kenyataan awal pihak polis yang mengatakan tiada unsur pecah amanah dalam pembelian hartanah itu dan berhasrat bertemu polis bagi memberi kerjasama dan menyerahkan dokumen berkaitan.
Dalam hal ini, apakah pada
7 Julai
 nanti, Shafie sekali lagi mengatakan, bukan saja hartanah di Dudley, tetapi semua keempat-empat pembelian Mara Inc itu dibeli mengikut prosedur dan tiada unsur rasuah atau beliau akan bersikap terbuka kepada penyiasatan pihak berkuasa serta menunjukkan kebenciannya kepada sebarang unsur kecurangan sebagaimana sikapnya dalam 1MDB sebelum ini? (SH 02/07/2015)

0

0

votes
Article Rating
Kongsikan artikel ini


Penafian 1MDB Tidak Memadai, Najib 'Si Pahlawan Bugis' Wajib Tampil
Dengan Bukti

Umpama seorang ustaz atau lebai kampung, Najib Razak semalam mengingatkan umat Islam bahawa mereka tidak akan masuk syurga jika mengerjakan solat tetapi dalam masa yang sama terus melakukan adu domba, kuat memfitnah dan menghancurkan perpaduan.
Beliau kemudian memetik sebuah hadis mengenai amalan yang mendekatkan umat Islam dengan syurga iaitu menjaga akidah, mendirikan solat, menunaikan zakat dan menjaga silaturahim.
“Sembahyang tak tinggal, tapi jadi batu api, fitnah, adu domba, hancurkan perpaduan, tak jamin jadi ahli syurga. Ini peringatan untuk kita semua,” katanya lagi.
Tentunya kita rasa berbangga dan menghargai ingatan ini kerana ia menggambarkan ketinggian akal budinya sebagai pemimpin utama negara ini.
Tetapi hari ini Wall Street Journal (WSJ) dalam laporan sensasinya menerbitkan tulisan yang mengaitkan penyaluran dana 1MDB berjumlah hampir AS$700 juta ke akaun peribadi milik Najib Razak.
Memetik ianya daripada dokumen siasatan kerajaan sendiri, WSJ percaya ia adalah pergerakan wang tunai di kalangan agensi kerajaan, bank-bank dan syarikat yang dikaitkan dengan 1MDB sebelum ianya berakhir dalam akaun peribadi Najib.
Dalam masa yang sama, Sarawak Report juga mendakwa, sejumlah wang melalui syarikat kontroversi yang dikaitkan dengan 1MDB turut dipindahkan ke dalam tiga akaun peribadi milik Najib di sebuah bank tempatan.
Jumlah wang yang dipindahkan dan nombor akaun bank yang dikatakan milik Najib Razak juga didedahkan dalam laporan itu.
Sudah tentu ini merupakan pukulan terbaru kepada Najib yang mungkin mula berasa selesa dengan isu 1MDB yang mulai mengendur kesannya dan kemudian tanpa ragu-ragu pula menangguhkan pemilihan UMNO selama 18 bulan lagi.
Apakah pendedahan ini tidak betul atau fitnah?
Dalam reaksi segeranya, 1MDB menafikan laporan WSJ itu dengan mengatakan syarikat pelaburan itu tidak pernah sama sekali menyalurkan sebarang dana kepada Najib.
Melihat bagaimana dakwaan ini didedahkan, penafian daripada 1MDB saja tentunya tidak mencukupi. Sekadar membuat penafian dan mengatakan ia laporan tidak bertanggungjawab, sesiapa pun boleh melakukannya.
Oleh kerana yang dituduh dan dilibatkan secara langsung ialah ialah Najib sendiri, maka beliau wajib tampil dengan penjelasan dan bukti-buktinya sekali.
Tanpa ada pilihan lain dan sebagai Pahlawan Bugis, beliau perlu berani tampil dengan bukti atau dokumen bahawa beliau tidak pernah menerima dana tersebut dan tunjukkanlah juga nombor akaun bank yang didedahkan itu bukan miliknya.
Kemudian, ambillah pula tindakan undang-undang terhadap WSJ dan Sarawak Report jika terbukti laporan yang mereka terbitkan itu adalah palsu, tidak benar dan fitnah.
Kiranya semua tindakan ini tidak diambil, ia adalah merbahaya kepada masa depannya kerana akan menjuruskan tanggapan umum beliau sudah terjerumus kepada perbuatan tidak amanah sebagai pemimpin.
Ia bukan saja bahaya kepada kedudukannya di dunia tetapi juga di akhirat nanti.
Untuk pengetahuan Najib, agama juga sering mengingatkan, selain fitnah, adu domba dan menghancurkan perpaduan, perbuatan pemimpin yang mengkhianati amanah rakyat adalah lebih dulu dihisab dan ditolak daripada memasuki syurga. ( SH 03/07/2015)

0

0

votes
Article Rating
Kongsikan artikel ini


Najib, Jangan Lupa Saman Mahathir Sekali!!

Dalam usaha mempertahankan dirinya daripada serangan terbaru oleh Wall Street Journal (WSJ) yang mengaitkan dirinya dengan pengambilan dana 1MDB berjumlah hampir AS$700 juta, Perdana Menteri secara terbuka menuduh Tun Mahathir Mohamad adalah dalang di sebaliknya.
Sambil mengatakan tidak pernah mengambil sebarang dana untuk kepentingan peribadi sama ada dari 1MDB, SRC International atau mana-mana entiti yang lain, Najib Razak mengatakan dakwaan terbaru ini adalah serangan yang tidak berasas dan keterlaluan terhadap diri dan keluarganya.
Katanya, serangan itu bermula apabila beliau enggan memenuhi beberapa tuntutan peribadi Tun Mahathir yang kemudian membuatkan bekas Perdana Menteri itu mencipta krisis berhubung hutang 1MDB yang berjumlah RM42 bilion.
Sehubungan itu, Najib percaya bahawa Tun Mahathir, dengan kerjasama rakyat asing, termasuk Sarawak Report, adalah di belakang pembohongan terbaru ini.
Serentak dengan itu, beliau juga mengancam untuk mengambil tindakan undang-undang sepenuhnya terhadap pengkritik yang mendakwanya mencuri wang negara itu.
Pihak yang melancarkan serangan ini patut berdepan dengan tindakan akibat dakwaan yang dilakukan itu. Taktik kotor ini, sesetengahnya berunsur jenayah untuk menggulingkan kerajaan, akan menemui kegagalan, katanya dalam jawapan melalui Facebooknya malam tadi.
Bagaimanapun sehingga ini tidak dipastikan siapakah yang bakal diambil tindakan undang-undang itu? Adakah ianya WSJ? Adakah ia  Sarawak Report yang sebelum ini banyak melakukan serangan terhadapnya dan didakwa bekerjasama dengan WSJ itu?
Atau adakah saman itu akan diambil terhadap “tok dalang” bernama Tun Mahathir yang dituduhnya secara terbuka memainkan peranan di belakang tabir serangan terbaru ini?
Melalui kenyataan yang dipetik dalam Sinar Harian oleh Setiausaha Politik Perdana Menteri, Khairun Aseh, beliau hanya menyatakan bahawa Najib akan mengambil tindakan undang-undang terhadap WSJ berikutan laporannya yang didakwa bersifat jenayah fitnah, berniat jahat dan tidak berasas dengan sumber yang lemah serta meragukan.
Tidak pula disebut tindakan undang-undang akan diambil terhadap Tun Mahathir sedangkan jika Najib sudah berani menuduh bekas Perdana Menteri selama 22 tahun sebagai dalangnya, sudah tentulah beliau mempunyai bukti terhadap tuduhan yang dibuatnya itu
Apakah tuduhan bahawa Tun Mahathir  sebagai dalang itu disertakan dengan bukti yang kukuh atau sekadar khayalan Najib dengan sumber yang lemah dan meragukan juga?
Jika benar Najib mempunyai bukti mengenai peranan atau penglibatan Tun Mahathir sebagai dalang dalam laporan WSJ itu, sudah tentulah “tok dalang” itu perlu diambil tindakan undang-undang terlebih dahulu berbanding WSJ atau Sarawak Report.
Sama sekali tidak berguna jika hanya mengambil tindakan undang-undang terhadap WSJ tetapi dalang yang dikenalpasti dibiarkan lepas bebas begitu saja.
Dengan membiarkan lepas bebas dan tidak diambil sebarahg tindakan, “tok dalang” boleh terus mencari panggung lain untuk memainkan peranan di belakang tabirnya.
Lagi pula, menuduh Tun Mahathir sebagai dalang dalam laporan WSJ yang mengaitkankannya dengan pengambilan wang untuk kepentingan peribadi sedangkan ia diketahui sebuah akhbar perniagaan berpengaruh di dunia dengan usia sudah menjangkau 125 tahun dan jumlah edaran sebanyak 2.5 juta sehari, adalah suatu pertuduhan yang berat dan serius terhadap bekas Perdana Menteri itu.
Kecuali tindakan saman turut diambil terhadap Tun Mahathir, tuduhan sebagai dalang ini sebaliknya akan membuka ruang untuk bekas Perdana Menteri itu pula mengemukakan saman kepada Najib. (SH 04/07/2015)

0

0

votes
Article Rating
Kongsikan artikel ini


Muhyiddin Mesti Maju Selangkah Lagi, Segera Usulkan Najib Ambil Cuti

Antara intipati kenyataan Timbalan Perdana Menteri, Muhyiddin Yassin semalam mengenai dakwaan pengaliran masuk wang berjumlah hampir AS$700 juta ke dalam akaun peribadi Najib Razak oleh akhbar perniagaan berpengaruh, Wall Street Journal (WSJ) ialah mahukan siasatan dilakukan terhadap dakwaan itu.
Beliau berpendirian pihak berkuasa penyiasatan seperti SPRM, Bank Negara, polis dan dengan kerjasama Jabatan Peguam Negara perlu bertindak menyiasat dakwaan yang menarik perhatian rakyat, media antarabangsa dan menyentuh kepentingan awam itu.
Serentak dengan itu, oleh kerana tuduhan WSJ itu bersifat peribadi, Muhyiddin juga berpendapat wajar bagi Najib untuk memberikan penjelasan yang meyakinkan atau membuat penafian dan sekiranya yakin semua tuduhan itu tidak benar dan fitnah, maka perlu tindakan undang-undang diambil demi membersihkan nama Perdana Menteri serta mengembalikan kredibiliti kerajaan.
Tidak seperti kenyataan kebanyakan pemimpin lain yang menolak mentah-mentah dakwaan WSJ itu sambil berkata tidak mungkin begitu bodoh Najib membenarkan wang dimasukkan ke dalam akaun peribadinya, kenyataan Muhyiddin menimbulkan beberapa perkara menarik yang antaranya:-
– Mahu dakwaan terhadap Najib itu disiasat oleh pihak berkuasa bagi menentukan kebenarannya,
– Tuduhan keatas Najib adalah bersifat peribadi dan wajar bagi Perdana Menteri memberi penjelasan lebih meyakinkan atau membuat penafian,
– Mengambil tindakan undang-undang terhadap WSJ sekiranya tuduhan itu tidak benar dan fitnah.
Hanya beberapa jam setelah Muhyiddin mengeluarkan kenyataan itu, Peguam Negara Gani Patail  segera tampil dengan mengatakan penubuhan pasukan khas yang diangggotai oleh SPRM, polis dan Bank Negara sudah pun melakukan serbuan di tiga premis yang didakwa menyalurkan wang ke dalam akaun peribadi Najib itu serta mengambil beberapa dokumen daripadanya.
Gani juga mengakui beliau turut melihat dokumen yang sama sebagaimana yang dipetik oleh akhbar WSJ itu.
Ini bermakna, saranan Muhyiddin bukan saja didengar, tetapi sudah dilaksanakan oleh Peguam Negara.
Walaupun Najib sudah menafikan mengambil sebarang dana daripada mana-mana entiti untuk kepentingan peribadinya sebelum ini, penafian itu sebenarnya tidak memadai. Sebab itu Muhyiddin mengulangi keperluan Najib memberi penjelasan yang lebih meyakinkan.
Ini kerana penafian itu tidak disokong oleh apa-apa dokumen serta bukti dan perkara paling asas yang gagal dijelas atau dinafikan olah Najib ialah berkenaan beberapa nombor akaun yang didakwa miliknya di Ambank itu.
Apakah susah sangat untuk menjelaskan sama ada betul atau tidak akaun bank itu miliknya?
Hanya sekiranya yakin semua dakwaan itu tidak benar dan berupa fitnah, barulah Muhyiddin mencadangkan tindakan undang-undang diambil terhadap WSJ.
Dalam masa yang sama, Muhyiddin juga menyifatkan tuduhan terhadap Najib itu adalah bersifat peribadi.
Dalam mencari kebenaran kepada semua persoalan ini, adalah perlu Muhyiddin bergerak selangkah lagi dengan mengusulkan agar Najib mengambil cuti sehingga siasatan dijalankan oleh pasukan petugas khas itu.
Sudah tentu wujud kesukaran bagi SPRM, polis, Bank Negara dan Jabatan Peguam Negara menjalankan tugas tanpa sebarang gangguan sekiranya Najib masih ada sebagai Perdana Menteri dan Menteri Kewangan lantaran semua agensi penyiasatan itu ada kaitan secara langsung dengan kedudukannya sedangkan apa yang dituduh itu adalah bersifat peribadi.
Hanya dengan Najib mengambil cuti, semua tugas dan penyiasatan itu dapat dilaksanakan dengan adil, licin serta tanpa gangguan.
Dalam isu  pembelian hartanah di Melbourne dengan harga lebih mahal oleh Mara Inc baru-baru ini, Pengerusi Mara Annuar Musa telah menunjukkan teladan yang terpuji dengan merehatkan sementara Mohamad Lan Alani serta Abdul Halim Abd Rahim yang merupakan Pengerusi dan CEO anak syarikat  Mara itu sehingga siasatan selesai dijalankan.
Dalam tahun 1994 pula, Rahim Tamby Chik juga pernah direhatkan daripada jawatan Ketua Pemuda UMNO berikutan ada dakwaan rasuah dan isu peribadi yang dikaitkan terhadapnya. Selepas kesnya selesai dan namanya dibersihkan, beliau kemudiannya dikembalikan semula memegang jawatan tersebut.
Ini bermakna memberi cuti kepada mana-mana pemegang kuasa yang dalam siasatan bukanlah asing dan tidak pernah berlaku.
Meskipun sebelum ini sudah ada beberapa pihak mencadangkan agar Najib mengambil cuti untuk membolehkan siasatan berkaitan 1MDB dijalankan dengan lebih adil terhadapnya, tetapi sekarang ini adalah detik dan masa yang paling sesuai ianya diusulkan kembali.
Sudah tentu, sebagai orang nombor dua dalam parti pemerintah dan kerajaan yang sedang berkuasa, Muhyiddin adalah paling sesuai mencadangkan pengambilan cuti itu kepada Najib.
Jika tidak, sementara imej parti dan kerajaan terus terperosok di mata rakyat, siasatan yang dijalankan oleh pasukan petugas khas itu juga sentiasa diragui serta tidak diyakini.
Ayuh Muhyiddin, majulah selangkah lagi untuk memberi khabar gembira buat rakyat. (SH 05/07/2015)

0

0

votes
Article Rating
Kongsikan artikel ini


Bolehkah Najib Terus Bertahan Dan Dipertahankan?

Seboleh mungkin, Perdana Menteri Najib Razak tentunya ingin bertahan lebih lama di kedudukannya sekarang. Apatah lagi setelah berjaya memujuk MT UMNO menyetujui penangguhan pemilihan UMNO 2016 selama 18 bulan, keghairahannya untuk kekal itu sekurang-kurangnya sehingga pilihanraya ke 14 akan datang.
Kecuali jika kecundang dalam PRU 14 atau keputusan lebih buruk berbanding pilihanraya 2013 yang mungkin menyebabkan wujudnya penolakan dalaman terhadapnya, Najib seboleh mungkin juga mahu mengekalkan lagi jawatannya dalam pemilihan UMNO akan datang ini.
Cabaran paling getir Najib ialah PRU 14. Jika melepasi rintangan itu, penggalnya tidak mustahil bersambung lebih lama lagi, kalau pun tidak mampu memecahkan rekod 22 tahun yang kini disandang oleh Tun Mahathir Mohamad.
Tetapi dakwaan Wall Street Journal atau WSJ mengenai kemasukan wang 1MDB berjumlah hampir AS$700 juta ke akaun peribadinya seakan-akan menjadikan impian itu tidak mungkin kesampaian.
Walaupun Najib sudah menafikan dakwaan itu dengan mengatakan tidak mungkin beliau mahu menyamun menggunakan akaun peribadi dan mengancam untuk mengambil tindakan undang-undang, WSJ sebaliknya mempertahankan laporan yang dibuatnya dengan mengatakan ia ditulis berdasarkan maklumat yang boleh dipercayai dan ditapis dengan teliti.
Apatah lagi berdasarkan reputasi tinggi WSJ dengan usia menjangkau 125 tahun, edaran 2.5 juta sehari, memenangi banyak anugerah kewartawanan berprestij dan menjadi rujukan kumpulan berpengaruh di seluruh dunia, mereka bukanlah akhbar yang sewenang-wenangnya mengutip maklumat tepi jalan untuk rujukannya.
Ketegasan WSJ mempertahankan laporannya mengenai dakwaan itu menggambarkan mereka juga sedia bersemuka di mahkamah.
Najib pula, di sebalik pada awalnya mengancam keras untuk mengambil tindakan undang-undang, akhirnya menangguhkan keputusan itu untuk beberapa hari lagi bagi mendapat nasihat lebih lanjut daripada para peguamnya.
Kenapa ditangguhkan saman jika sudah yakin laporan WSJ itu palsu dan fitnah? Apa lagi nasihat peguam yang diperlukan sebelum saman dikemukakan?
Ini nyata menimbulkan kesangsian dan persoalan seolah-olah ada sesuatu yang tidak beres dalam usaha menyanggah laporan WSJ itu.
Lebih memburukkan masa depan Najib ialah jika tindakan saman kepada WSJ itu tidak jadi dikemukakan sedangkan ia sudah dihebohkan sebelumnya.
Ia secara automatik akan membentuk persepsi dakwaan WSJ itu seratus-peratus benar, manakala Najib berada di pihak yang salah.
Menambahkan lagi kesangsian ramai juga ialah kerana Najib sehingga ini masih belum mengesah atau menafikan sama ada beliau mempunyai akaun peribadi di Ambank atau tidak sebagaimana yang didakwa itu?
Begitu juga, adakah nombor-nombor akaun bank yang didedahkan itu adakah benar miliknya atau tidak?
Sejujurnya, persoalan mengenai akaun bank ini hanyalah semudah umpama menjawab soalan peperiksaan secara objektik yang memerlukan jawapan “ya” atau “tidak” saja. Tetapi setelah beberapa hari berlalu, Najib nampaknya masih memikir-mikir jawapan yang betul dan jujur mengenainya.
Lantaran itu, kesangsian orangramai bukan saja memuncak, malah kian menghakis kepercayaan umum terhadapnya.
Jika dalam pilihanraya umum lalu, sokongan yang diterima BN ialah 47 peratus undi popular dan beberapa bulan kemudian melalui kajian Merdeka Center, ia menurun kepada 44 peratus, persoalannya berapakah peratusan itu sejak timbulnya dakwaan WSJ ini?
Apakah masih 44 peratus? Sudah menurun kepada 40 peratus? Mungkinkah turun lagi menjadi 30 peratus? Atau ia sebenarnya lebih rendah daripada itu?
Semakin berkurangnya sokongan dan kepercayaan rakyat, bermakna makin pendek hayat seseorang pemimpin itu. Waima diktator paling gagah sekali pun, akan tumbang atau ditolak akhirnya jika sokongan makin tiada dan rakyat kian menolak.
Najib tidak dinafikan sedang mengalami fasa merbahaya dalam kariernya sekarang ini. Walaupun dikatakan mempunyai sokongan kukuh di kalangan pimpinan UMNO, tetapi dakwaan WSJ ini nyata tersangat serius yang berkaitan dengan perlakuan berunsur jenayah melibatkan seorang pemimpin.
Menafikan dakwaan WSJ tidak memadai sekadar dengan penafian kosong atau mengemukakan saman semata-mata tetapi mestilah disertakan bukti-bukti kukuh mengenai semua dakwaan itu.
Sementara ingin bertahan lama lama sebagai Perdana Menteri, tekanan memaksanya berundur juga makin kuat hari demi hari. Selepas ini, mungkin lebih banyak dan lebih berat tekanan yang diterimanya lagi.
Bertahan sehingga tarikh pilihanraya saja mungkin membuatkan Najib tercungap-cungap, kalau pun tidak patah kaki atau mengalami kederaan parah dari segi reputasinya.
Pihak berkuasa pula, jika terbukti benar sebagaimana yang dilapor oleh WSJ itu, sewajibnya bertindak berdasarkan kedaulatan undang-undang tanpa mengira ia Perdana Menteri atau rakyat biasa.
Jika tekanan berunsur jenayah berterusan dan Najib semakin menjadi liabiliti kepada kemungkinan kalah dalam pilihanraya, apakah selamanya pimpinan UMNO terus setia kepada Najib atau mula mengikut nasihat seorang lagi anak Tun Razak iaitu Nazir Razak yang mengatakan, “dalam masa gelap politik ini, kita mestilah mendahulukan negara dan rakyat, bukan kepentingan peribadi atau kesetiaan peribadi, malah bukan juga parti politik?” (SH 06/07/2015)

0

0

votes
Article Rating
Kongsikan artikel ini


Mahu Tapi Malu, Muhyiddin Perlu Dibantu

Gambaran yang barangkali sesuai mengenai perasan dan isi hati Muhyiddin Yassin ketika ini ialah “mahu tapi masih malu-malu”, manakala Najib Razak pula, di sebalik mahu terus bertahan seperti sudah “tiada perasaan malu” lagi.
Jika di negara lain, pemimpin yang ditimpa musibah seperti Najib ini pasti sudah lama berasa malu dan mengambil keputusan mengundurkan diri secara baik dan terhormat. Dalam konteks sejarah Perdana Menteri Malaysia pula, beliaulah yang paling buruk prestasi dari segi sokongan rakyat, tetapi tidak malu untuk terus bertahan seolah-olah cukup gemilang.
Berdepan dengan kedudukan Najib yang kian meruncing susulan dakwaan terbaru oleh Wall Street Journal, Muhyiddin sebagai Timbalan Perdana Menteri mungkin mahu terus melangkah dan menunjukkan keberaniannya sebagaimana pernah mendesak Tun Abdullah Badawi mempercapatkan pengunduran pada 2008 lalu tetapi perasaan “malu-malu” itu membatasi langkah seterusnya.
Sudah tentu jika melakukan sekali lagi desakan seperti itu, beliau akan dituduh semata-mata mengejar kepentingan peribadi lantaran jawatan Perdana Menteri secara automatik akan terjatuh ke pangkuannya.
Susulan kenyataan akhbar yang dikeluarkannya dua hari lalu mengenai dakwaan WSJ itu, Muhyiddin sepantasnya diminta oleh banyak pihak agar berbuat sesuatu yang boleh menyelamatkan UMNO dan negara.
Ini kerana melalui tuduhan WSJ mengenai penyaluran wang ke dalam akuan peribadinya, Najib masih belum memberi jawapan yang meyakinkan terhadap dakwaan itu. Beliau hanya membuat penafian kosong tanpa menyentuh mengenai benar atau tidaknya kewujudan akaun bank sebagaimana yang didakwa itu.
Sementara Najib membuat penafian, WSJ tetap berpegang kepada laporan yang mereka tulis dengan menyatakan ia berdasarkan maklumat yang boleh dipercayai dan sudah diteliti.
Lantaran itu, ia menyebabkan UMNO mulai berbelah bagi dan rakyat pula makin menjauhkan sokongan dan kepercayaan terhadap Najib.
Antara tindakan yang diminta Muhyiddin bertindak ialah sama ada mengusulkan Perdana Menteri mengambil cuti atau meletakkan jawatan dengan segera, tambahan lagi dalam kenyataan akhbarnya Timbalan Perdana Menteri juga menyebut dakwaan WSJ itu adalah bersifat peribadi terhadap Najib.
Di mana-mana saja ketka ini boleh didengari keinginan agar Muhyiddin segera bertindak kerana isu yang timbul ini dianggap peluang terbaik yang tidak seharusnya dilepaskan. Ia dianggap sebagai momentum kedua yang membuka ruang untuknya menjadi Perdana Menteri, setelah momentum pertama sebaik video ucapannya di Janda Baik yang tersebar luas itu, dibiarkan begitu saja.
Dua hari lalu, blog ini juga mencadangkan agar Muhyiddin maju selangkah lagi dengan mengusulkan Najib bercuti agar penyiasatan yang sedang dijalankan oleh sebuah pasukan petugas khas dapat berjalan dengan licin dan tanpa gangguan.
Ini kerana sebagai orang nombor dua dalam parti kerajaan, beliaulah yang paling layak mengusulkan cadangan itu terhadap Perdana Menteri demi maruah parti, rakyat dan negara.
Dalam perkembangan terbaru pula, sejumlah 12 persatuan pelajar Universiti Islam Antarabangsa atau UIA turut tampil mendesak Najib agar bercuti dan Muhyiddin memangku tugasnya sehingga penyiasatan selesai dijalankan.
Bekas Naib Presiden Pas, Husam Musa juga mencadangkan agar Muhyiddin bersama Peguam Negara segera menghadap Yang Dipertuan Agong bagi mengambil alih kepimpinan negara yang sedang kritikal ketika ini.
Adakah Muhyiddin akan terpanggil bertindak sebagaimana kemahuan ramai itu? Adakah beliau tidak mahu menjadi Perdana Menteri?
Lebih penting, tidak mahukah beliau menyahut kehendak rakyat yang semakin meningkat agar negara ini segera diselamatkan?
Sebenarnya bukan Muhyiddin tidak terpanggil atau enggan menyahut kehendak ramai itu. Beliau mahu, cuma masih malu-malu.
Perasaan malu-malu Muhyiddin tentu saja akan berkurangan jika lebih banyak kumpulan masyarakat sedia tampil dan memberikan sokongan kepadanya.
Pemimpin, parti politik, NGO, individu berintergriti dan pelbagai kumpulan berpengaruh dalam masyarakat seharusnya tampil memberi sokongan dan rangsangan kepada Muhyiddin kerana isu yang berlaku sekarang bukan lagi bersifat kepartian, sebaliknya demi menyelamatkan serta menjaga maruah negara di persada antarabangsa.
Para pemimpin UMNO yang masih berbaki setia terhadap Najib, sedarlah bahawa ketika ini adalah masa untuk memikirkan kepentingan negara melebihi segala-galanya.
Jika semua sayangkan negara, Muhyiddin yang “mahu tapi malu-malu” harus terus dibantu serta dirangsang, manakala Najib yang tiada perasaan malu itu pula tentu saja perlu “diajar” kali ini. (SH 07/07/2015).

0

0

votes
Article Rating
Kongsikan artikel ini


Najib Kian Terasak, Tiga Akaun Bank Adalah Miliknya

Pasukan petugas khas yang ditugaskan menyiasat penyaluran wang 1MDB sebanyak AS$700 juta ke dalam akaun peribadi Perdana Menteri, Najib Razak  akhirnya mengeluarkan kenyataan sudah membekukan enam akaun bank bermula 6 Julai 2015 lalu (semalam).
Walaupun tidak menyatakan akaun siapa yang dibekukan itu, tetapi ia segera menimbulkan persepsi bahawa dakwaan Wall Street Journal pada Jumaat lalu hampir menuju kebenarannya di mana akaun bank yang didakwa itu benar-benar wujud.
Siapakah pemilik enam akaun bank yang dibekukan itu?
Itulah persoalan yang bermain di kepala rakyat sekarang dan dalam laporan terbaru Malaysiakini pula, ia melaporkan tiga daripada enam akaun bank yang dibekukan itu adalah milik Najib.
Najib pula di sebalik didakwa menerima wang tersebut, sehingga ini belum mengesah atau menafikan memiliki akaun bank sebagaimana yang didakwa oleh WSJ itu.
Beliau hanya menafikan tidak pernah mengambil wang 1MDB atau mana-mana entiti lain untuk kepentingan peribadinya.
Namun, dengan laporan tiga akaun bank itu adalah milik Najib, sebahagian dakwaan WSJ itu seperti sudah ada jawapannya.
Siapa pemilik tiga akaun yang lain yang dibekukan itu?
Ada kemungkinan ia adalah milik SRC International Sdn Bhd, Gandingan Mentari Sdn Bhd dan Ihsan Perdana Sdn Bhd yang dipercayai menyalurkan wang tersebut serta sudah diserbu pejabat mereka sebagaimana pengakuan Peguam Negara, Gani Patail pada Sabtu lalu.
Dengan pendedahan Malaysiakini bahawa tiga akaun bank yang dibekukan itu milik Najib, ia sekali lagi memberikan tamparan kepada Perdana Menteri untuk terus bertahan mengekalkan jawatannya.
Belum pun tindakan saman mahu dilakukan dan Najib sendiri sedang terkial-kial mengaku sama ada benar atau tidak beliau mempunyai akaun di Ambank, pembekuan enam akaun bank, termasuk tiga yang dikatakan milik Najib ini tentu saja menyebakan isu ini makin menarik perhatian dunia.
Dalam masa yang sama, sokongan rakyat akan terus merudum terhadap Najib berikutan pendedahan terbaru ini kerana belum pernah seorang Perdana Menteri dibelit dengan isu yang sebegini memalukan.
Sementara rakyat semakin meyakini laporan WSJ ada kebenarannya,  Najib pula kian terasak dan terkapai-kapai untuk mempertahankan dirinya.
Ini membuatkan Najib semakin tidak banyak pilihan sekarang ini – berundur atau akan diundurkan. (SH 07/07/2015)

0

0

votes
Article Rating
Kongsikan artikel ini


Berhentilah Memberi Jawapan "Saya Tak Pernah Guna Dana 1MDB Untuk
Peribadi"

Tulisan kali ini hanyalah coretan ringan dan santai saja. Tak perlu terlalu banyak berfikir, malah boleh dibaca sambil baring-baring atau ketika berbual dengan kawan-kawan.
Menulisnya pun ketika mata sukar nak tidur dan mungkin terus berjaga sehingga sahur nanti.
Sejak The Wall Street Journal  atau WSJ menulis laporan mengenai pengaliran masuk wang 1MDB berjumlah kira-kira AS$700 juta ke dalam peribadi Najib Razak pada Jumaat lalu, apa yang menimbulkan persoalan ialah mengapa tiada jawapan atau penjelasan yang tepat diberikan mengenai dakwaan itu sehingga ini?
Jawapan Najib hanyalah, “saya tak pernah guna wang 1MDB untuk kepentingan peribadi”, “saya tidak akan khianati amanah rakyat”, “kalau saya nak menyamun, takkanlah saya guna akaun peribadi” atau ayat lain ala-ala memikat jiwa yang seumpama dengannya.
Semalam, ketika peguam Najib menulis surat kepada penerbit WSJ, Najib sekali lagi menulis di blognya mengulangi perkataan, “saya tak pernah ambil wang 1MDB untuk diri sendiri”.
Kenapa  diulang-ulang lagi jawapan syahdu sebegitu rupa?
Pendedahan WSJ sangat mudah iaitu mengenai kemasukan wang ke dalam akaun peribadi Najib dan jawapan yang seharusnya diberikan juga menjurus ke arah itu.
Kenapa dijawab “saya tak pernah  guna wang 1MDB untuk kepentingan peribadi”, “saya tak akan khianati amanah rakyat” dan seumpamanya?
Itu bukan jawapan. Kalau dalam peperiksaan, jawapan sebegitu tidak mungkin mendapat apa-apa markah pun.
Jawapan sebenarnya juga sangat mudah, kalau ada wang dimasukkan jawablah “ya” dan kalau tiada pula jawablah “tidak”.
Sahabat saya, Mohd Sayuti Omar atau MSO mencadangkan agar Najib bersumpah. Ini pun bagus juga, kalau dalam kes Altantuya Najib boleh bersumpah, tentulah tiada masalah juga untuk melakukannya sekali lagi dalam kes wang bilion- bilion ini.
Sebagai pemimpin, apatah lagi Perdana Menteri, jangankan menerima kemasukan wang sebesar AS$700 juta atau RM2.6 bilion boleh dicurigai dan merupakan suatu kesalahan, malah jika nilainya RM1 pun tetap kesalahan juga.
Termasuk hari ini, sudah genap seminggu sejak dakwaan itu ditimbulkan oleh WSJ tetapi masih tiada jawapan yang pasti dan meyakinkan daripada Najib.
Sebab itu jangan marah atau melenting bila Tun Mahathir Mohamad minta Najib menunjukkan buku akaun banknya. Ada pula yang menyoal, masa Tun Mahathir jadi Perdana Menteri dulu, pernahkah beliau menunjukkan buku akaunnya?
Maksud tersirat Tun Mahathir ialah kalau susah sangat nak mengaku “ya” atau “tidak”, tunjukkan saja buku akaun bank sebagaimana nombor akaun yang sudah didedahkan oleh WSJ itu.
Biarlah buku bank berbicara jika mulut dan lidah sudah tidak boleh berkata apa-apa.
Memang Tun Mahathir tidak pernah menunjukkan buku akaun banknya dan kita pun tidak tahu kekayaannya, tetapi sepanjang berkuasa selama 22 tahun, beliau juga tidak pernah dituduh menerima wang yang dimasukkan ke dalam akaun peribadinya.
Kalau tiada tuduhan, apa perlunya Tun Mahathir menunjukkan buku akaunnya?
Yang rakyat ingin tahu daripada Najib sekarang ialah betul atau tidak berlaku kemasukan wang ke dalam akaun peribadi seperti yang didakwa WSJ itu, bukannya melencong kepada amanah rakyat yang tidak pernah dikhianati dan kegunaan wang untuk diri sendiri yang kononnya tidak pernah dilakukannya.
Sejauh mana rakyat dikhianati atau tidak, ada Najib menggunakan wang negara untuk kepentingan peribadi atau sebaliknya, biarlah Tuhan menghakiminya di kemudian hari. Masanya akan tiba di akhirat nanti dan Najib tak perlu kecoh-kecoh sangat mengenainya di dunia ini.
Yang dunia ingin tahu ialah tentang kemasukan wang ke dalam akaun peribadinya, maka jawablah dengan jujur dan tunjukkan buktinya sekali. Mudah dan habis cerita. Rakyat pun pasti akan  gembira dengannya. (SH
09/07/2015
)

0

0

votes
Article Rating
Kongsikan artikel ini


Surat Peguam Najib Lebih Bertujuan Meredakan Rakyat

Perdana Menteri Najib Razak akhirnya memulakan proses undang-undang terhadap akhbar perniagaan, The Wall Street Journal atau WSJ berikutan laporannya yang mendakwa terdapat kemasukan dana 1MDB berjumlah kira-kira AS$700 juta ke dalam akaun peribadinya.
Tindakan undang-undang itu, sebagaimana dalam beberapa samannya kepada beberapa pihak sebelum ini, turut dilakukan melalui firma Hafarizam Wan & Aisha Mubarak, dan dihantar melalui email kepada penerbit WSJ.
Sudahlah tindakan undang-undang diambil lewat sehari sebagaimana yang dilaporkan sebelumnya bahawa ia akan dilakukan pada Selasa, apa yang mengejutkan surat kepada WSJ yang dihantar pada Rabu itu, sebenarnya belum lagi berupa tuntutan saman, sebaliknya hanya merupakan tuntutan penjelasan saja.
Surat peguam itu mahu WSJ menyatakan dengan jelas dan tanpa ragu-ragu sama ada ia adalah hujahnya bahawa Najib telah menyalahgunakan dana AS$700 juta milik 1MDB.
“Kami diarahkan untuk mendapatkan pendirian anda kerana artikel itu secara kolektif menyarankan bahawa anda tidak pasti mengenai sumber asal dan apa yang berlaku kepada wang itu manakala intipati umum aktikel mewujudkan gambaran yang jelas bahawa pelanggan kami telah menyalahgunakan wang tersebut,” kata surat itu lagi.
Mereka memberi tempoh selama 14 hari kepada WSJ untuk menjawab tuntutan yang dikemukakan itu.
Sama ada Najib akan meneruskan saman atau sebaliknya bergantung kepada penjelasan yang diberi oleh WSJ nanti.
Jika dilihat dalam artikel WSJ sebelum ini, mereka hanya menyebut  mengenai kemasukan wang ke dalam akaun peribadi Najib dan  tidak menyentuh sama sekali berkaitan dengan unsur penyalahgunaan, penyelewengan atau seumpamanya berkaitan wang tersebut.
Maknanya, WSJ hanya membangkitkan mengenai kemasukan wang dan bukannya bagaimana  ianya dibelanjakan.
Tetapi kenapa Najib mahukan penjelasan WSJ mengenai dakwaan penyalahgunaan pula sedangkan jika benar tiada kemasukan wang ke dalam akaun peribadinya sepertimana yang didakwa itu, saman sudah pun boleh diteruskan?
Isunya di sini ialah kemasukan wang dan bukannya penyalahgunaan. Apakah jika benar ada kemasukan dan tidak disalahgunakan, ia bukan suatu kesalahan bagi seorang Perdana Menteri?
Kenapa tidak dikemukakan saman fitnah terhadap WSJ berhubung kemasukan wang sebagaimana yang didakwa itu?
Apakah juga tidak terus mengemukakan saman fitnah itu menunjukkan memang benar berlaku kemasukan wang ke dalam akaun peribadi Najib?
Lebih mengejutkan, tiada langsung tuntutan meminta WSJ menarik balik dan meminta maaf berhubung laporannya yang sudah disiarkannya itu.
Ternampak di sini bahawa Najib, melalui surat peguam ini lebih bertujuan melengah-lengahkan masa dan meredakan keresahan rakyat, terutama para penyokongnya.
Dengan adanya surat peguam itu, walaupun hanya tuntutan penjelasan dan bukannya saman, akan didendangkanlah gambaran yang menunjukkan Najib sudah memulakan langkah untuk mempertahankan dirinya daripada apa yang dikata fitnah dan konspirasi terhadapnya.
Ada kemungkinan juga saman tidak diteruskan jika WSJ tidak menyatakan pendirian mengenai penyalahgunaan wang sebagaimana yang dituntut itu.
Secara logiknya pula, memang tiada keperluan untuk WSJ menyatakan sama ada benar atau tidak wang itu telah disalahgunakan atau sebaliknya. Pendedahan mereka mengenai adanya kemasukan wang sudah memadai tentang nilai moral seseorang pemimpin.
Sama ada saman akan diteruskan atau tidak hanya akan diketahui selepas 14 hari nanti, tetapi tidaklah mengejutkan jika ianya tidak diteruskan berikutan kegagalan mendapatkan pendirian WSJ mengenai penyalahgunaan wang itu.
Namun itu tidaklah penting sebenarnya bagi Najib. Yang penting surat peguam yang sudah tersebar luas ini telah berjaya meredakan keresahan rakyat dan para penyokong Najib untuk terus berdiri bersamanya dalam sisa-sisa jawatannya yang kian terancam itu.
Walaupun surat itu dihantar kepada penerbit WSJ di Amerika Syarikat, tetapi sasaran sebenarnya ialah rakyat Malaysia.
Ketika ini, itulah yang lebih dimahukan Najib sementara pasukan petugas khas menjalankan kerja-kerjanya. (SH
08/07/2015
)

0

0

votes
Article Rating
Kongsikan artikel ini


Akaun Bank Najib Dan Rosmah Suatu Kebanggaan Baru Negara

Dua hari lalu, para penyokong dan pentaksub Najib Razak nampak begitu gembira apabila Peguam Negara, Gani Patail menafikan ada akaun bank milik Perdana Menteri turut termasuk dalam enam akaun yang dibekukan oleh pasukan petugas khas pada 5 Julai lalu.
Seolah-olah dapat menyuci dan membebaskan Najib daripada segala dakwaan yang dibuat oleh The Wall Street Journal atau WSJ sebelum ini, penafian itu disambut baik, malah mereka yang menyebarkannya segera dianggap mempunyai niat jahat terhadap Perdana Menteri.
Belum pun lama bergembira, tiba-tiba mereka “tersedak”  apabila Gani muncul lagi semalam menjelaskan bahawa dua akaun bank milik Najib yang didedahkan oleh WSJ tidak tersenarai dalam pembekuan itu kerana ia sudah pun ditutup pada 30 Ogos 2013 dan 9 Mac 2015 lalu.
Dengan penjelasan ini bermakna akaun bank milik Najib di Ambank yang didakwa oleh WSJ adalah destinasi terakhir pengaliran masuk wang berjumlah hampir RM2.6 bilion adalah benar-benar wujud.
Maka yang mahu ditunggu-tunggu daripada pasukan petugas khas selepas ini ialah apakah benar berlaku kemasukan wang sebagaimana yang didakwa oleh WSJ itu?
Menjadi penantian juga untuk diketahui ialah mengapakah akaun kepunyaan Najib itu ditutup? Adakah ia ditutup untuk mengelakkan agar tidak dapat dikesan lagi?
Adakah ia ditutup kerana wangnya telah dipindahkan ke akaun lain, dilaburkan, sudah habis dibelanjakan atau disimpan dalam bentuk tunai di mana-mana?
Walaupun Peguam Negara mengatakan beberapa dokumen berkaitan akaun bank yang ditutup itu sudah diambil oleh pasukan petugas khas, nampaknya  isu lebih menarik perhatian umum.
Dengan pengesahan Gani Patail bahawa akaun bank itu benar-benar wujud, cuma sudah ditutup, persoalan mengapa Najib mengelak-ngelak daripada memberi jawapan tepat mengenai dakwaan kemasukan wang ke dalam akaunnya tentunya sudah pun ada dalam pemikiran setiap kita sedangkan ia hanya memerlukan sebutan antara “ya” atau “tidak” saja
Cumanya, harapan rakyat ialah pasukan petugas khas ini benar-benar jujur, amanah dan profesional dalam menjalankan tugas mereka. Walaupun secara amalannya, Peguam Negara dan SPRM melaporkan tugas mereka kepada Perdana Menteri manakala Gabenor Bank Negara kepada Menteri Kewangan dan kedua-dua jawatan itu disandang oleh Najib, moganya mereka tidak lupa bahawa pertanggungjawaban kepada rakyat dan Tuhan adalah segala-galanya dalam kes ini
Hanya Ketua Polis Negara terkecuali melaporkan tugasnya kepada Najib kerana ia berada di bawah Kementerian Dalam Negeri yang dijaga oleh Ahmad Zahid Hamidi tetapi amarannya terhadap pembocor maklumat melebihi skandal yang sedang didedahkan, mula menimbulkan bibit-bibit kebimbangan di kalangan orangramai.
Lantaran itu, saranan yang mahukan Najib bercuti sementara pasukan petugas khas ini menjalankan tugasnya, bukanlah sesuatu yang tidak berasas sebenarnya.
Dengan bercuti atau dicutikan, pasukan petugas khas ini tentu saja lebih diyakini rakyat dan apa-apa keputusan mereka juga tidak akan diragui lagi berbanding jika Najib masih tercongok sebagai Perdana Menteri dan Menteri Kewangan sedangkan beliau juga adalah suspek yang sedang dicurigai.
Selain pengesahan mengenai akaun itu, menjelang lewat petang semalam, penyokong dan pentaksub Najib terpukul lagi apabila Sarawak Report dalam pendedahan terbarunya melaporkan mengenai kemasukan wang ke dalam akaun milik Rosmah Mansor berjumlah RM2 juta dalam tempoh 10 Februari hingga 23 April 2015.
Pendedahan yang cukup lengkap dengan nombor akaun bank yang dikatakan milik Rosmah, jumlah wang, tarikh wang dimasukkan dan siapa yang menguruskan kemasukan wang itu,  pastinya sukar dinafikan dan menambahgoyangkan lagi kedudukan Najib.
Belum pun Najib mampu menjawab  dakwaan berkaitan wang yang dimasukkan ke akaun peribadinya dan minggu lalu tersebar video rakaman bagaimana Rosmah dilayan umpama “Cinderella” dengan dipakaikan kasut oleh pembantunya,  kini isterinya itu sekali lagi mendatangkan beban baru yang bakal menjadi perbualan umum.
Sebagai isteri yang selalu digambarkan oleh pembantunya bahawa Rosmah hanyalah seorang suri rumah saja, rakyat kini ghairah ingin tahu daripada manakah datangnya wang sebanyak RM2 juta yang boleh didepositkan ke dalam akaun peribadinya dalam  tempoh tidak sampai tiga bulan itu?
Adakah Rosmah akan mengatakan ia tabungan lama atau pemberian tanda kasih sayang daripada suami tercinta?
Jika pemberian daripada Najib, daripada mana dan bagaimanakah pula wang itu diperolehi?
Atau apakah ia datang daripada sumber-sumber lain yang hanya Rosmah saja tahu mengenainya?
Adakah sehari dua nanti Rosmah juga akan memberi jawapan yang cuba mencairkan hati rakyat seperti, “saya tak ambil wang negara atau Permata untuk kepentingan peribadi” atau “kalau ia wang curi, takkan saya masukkan dalam akaun peribadi?”
Walaupun kita sebagai rakyat merasakan ini satu lagi bahana untuk negara, Najib dan Rosmah sekurang-kurangnya sedang berdepan masalah yang sama dan ini membolehkan keduanya saling berpakat, bekerjasama dan bahu membahu antara satu sama lain menyelesaikan apa yang sedang dihadapi.
Dalam sejarah negara, belum pernah ada Perdana Menteri dan isteri yang “sama-sama naik” seperti ini dan ia barangkali suatu “kebanggaan baru” setelah bertahun-tahun kita hanya berbangga dengan KLCC dan  Putrajaya saja. ( SH
10/07/2015
)

0

0

votes
Article Rating
Kongsikan artikel ini


Tabik Dua Belah Tangan, Rosmah Terbukti Lebih 'Jantan' Berbanding Najib

Bukan setakat sebelah tangan, tetapi tabik dua belah tangan kepada isteri Perdana Menteri Rosmah Mansor yang dengan berani dan tidak menunggu terlalu lama untuk tampil mengesahkan bahawa pendedahan Sarawak Report mengenai akaun bank miliknya adalah betul dan benar-benar wujud.
Ternyata, dalam keadaan tidak boleh membongkok dan menderita sakit lutut, beliau lebih “jantan” berbanding suaminya untuk mengakui sesuatu kebenaran yang perlu diketahui oleh rakyat dan orangramai.
Kalau boleh, seluruh negara harus memberikan tabik hormat dua belah tangan kepadanya yang baru-baru ini dinobatkan sebagai “First Lady kedua tercantik di Asia” atas keberanian tersebut.
Tidak seperti suaminya, Najib yang sehingga sekarang masih tidak berani mengesahkan sama ada akaun bank yang didedahkan oleh Wall Street Journal adalah miliknya dan kemasukan wang ke dalam akaun tersebut benar-benar berlaku atau sebaliknya, hanya tidak sampai dua hari, Rosmah melalui peguamnya tampil mengesahkan kebenaran dakwaan Sarawak Report itu.
Sambil mempertikaikan dari segi pelanggaran Akta Perkhidmatan Kewangan 2013 dan mahu Bank Negara bertindak mengenai kebocoran maklumat itu, peguam itu juga menafikan kemasukan wang yang didakwa Sarawak Report itu ada kaitan dengan 1MDB.
Tetapi, jika dilihat daripada laporan Sarawak Report, mereka juga tidak mengaitkan kemasukan wang RM2 juta itu dengan 1MDB, pemberian sesiapa atau datangnya dari sumber yang tidak sah, sebaliknya hanya mengatakan ada beberapa kali deposit wang yang dilakukan oleh seorang lelaki bernama “Roslan Sohari”  ke dalam akaun bank peribadinya.
Melalui kenyataan peguam yang dikeluarkan malam tadi juga, bagaimanapun tiada sebarang pengumuman sama ada tindakan saman atau surat meminta penjelasan terhadap Sarawak Report akan diambil atau tidak.
Berbeza dengan Najib, berdepan serangan berterusan daripada Wall Street Journal dan Sarawak Report serta desakan ramai yang mahukannya menjawab dengan jujur tentang dakwaan pengaliran wang masuk ke dalam akaun peribadinya yang didakwa berjumlah RM2.6 bilion, beliau bukan saja tidak berani memberi jawapan yang meyakinkan, malah melencong kepada kata-kata,  “saya tak ambil wang 1MDB untuk peribadi”  dan “saya tidak pernah khianati amanah rakyat” atau yang membawa maksud seumpama dengannya.
Sudah lebih seminggu berlalu, masih tiada jawapan berlandaskan kebenaran dan fakta mampu diberikannya. Ancaman saman terhadap WSJ pula akhirnya bertukar kepada tuntutan meminta penjelasan saja.
Beberapa kali pula beliau sekadar berkata, kebenaran akan muncul akhirnya tanpa menyebut sama ada kebenaran itu untuk dirinya atau kebenaran yang sebenar-benarnya.
Selebihnya, dalam menghadapi tekanan itu, Najib seperti cuba menggunakan pendekatan menyampaikan mesej suci murni dengan bercakap hal-hal berkaitan agama, mengingatkan tentang Lailatul Qadar, berbuat baik, dosa, pahala dan sebagainya.
Beberapa hari kebelakangan ini, sama ada melalui ucapan, tulisan di FB dan Twitter miliknya, mesej suci murni itu ternampak lebih kerap diluahkannya berbanding sebelum ini atau ketika sambutan Ramadan tahun-tahun sebelumnya.
Mungkin dengan menyampaikan mesej atau peringatan suci murni dan berkaitan akhirat itu, ia merupakan terapi yang mampu memberi ketenangan jiwa kepada Perdana Menteri berbanding tampil dengan keberanian menyatakan “ya” atau “tidak” berhubung dakwaan terhadapnya.
Bagaimanapun, ada sesuatu yang perlu Najib pelajari daripada isterinya dalam bab keberanian ini, kalau pun beliau tidak mahu mempelajarinya daripada Tun Mahathir Mohamad atau pun Anwar Ibrahim.  (SH
11/07/2015
)

0

0

votes
Article Rating
Kongsikan artikel ini


MESEJ UNTUK KBAB51

Kepada Ketua Polis Negara, Khalid Abu Bakar atau lebih dikenali sebagai KBAB51 di Twitternya, sila faham dan hadam betul-betul mesej daripada bekas Ketua Polis Negara, Musa Hassan ini sebelum ingin meneruskan hasrat mencari pembocor maklumat dalam isu pengaliran masuk wang 1MDB berjumlah RM2.6 bilion ke dalam akaun peribadi Najib Razak sebagaimana yang didakwa oleh The Wall Street Journal.
Isu pokok yang perlu disiasat dan dicari kebenaran bukanlah mengenai pembocor maklumat tetapi menyiasat kesahihan maklumat itu terlebih dahulu, lebih-lebih lagi jika ia berkaitan jenayah.
Menghebohkan untuk mencari pembocor maklumat ketika penyiasatan isu sebenar baru saja bermula hanya akan menjadikan keraguan orangramai lebih bertambah terhadap fungsi pasukan petugas khas yang ditubuhkan kerajaan itu.
Begitu juga kepada pemimpin politik dan NGO yang membuat gesaan agar dicari serta ditangkap pembocor maklumat terbabit, mesej yang disampaikan oleh Musa Hasan ini tentu saja merupakan pencerahan yang sebenarnya.
Terima kasih, Musa Hasan. (SH
12/07/2015
)
Keghairahan Khalid mahu mencari pembocor maklumat ketika siasatan baru saja bermula hanya akan menjejaskan keyakinan orahgramai terhadap pasukan khas yang ditubuhkan kerajaan.

0

0

votes
Article Rating
Kongsikan artikel ini


NGO Ini Sahkan Akaun Najib Di Ambank, Perlu Disiasat Oleh Pasukan
Petugas Khas

Sebuah NGO baru dan kurang dikenali, Citizens For Accountable Governance Malaysia atau CAGM tampil dengan dakwaan yang mengejutkan berkaitan Najib Razak yang didakwa menerima wang berkaitan 1MDB ke dalam akaun peribadinya.
Berdasarkah dokumen mahkamah yang didakwa ada dalam simpanan mereka, NGO itu mendakwa berjuta-juta ringgit telah disalurkan daripada akaun bank milik Perdana Menteri itu kepada parti-parti komponen BN menjelang PRU 13 yang lalu.
Dakwaan ini seakan mengesahkan lagi bahawa akuan bank Najib Razak di Ambank sebagaimana yang didakwa oleh The Wall Street Journal adalah benar- benar wujud.
Jika sebelum ini pasukan petugas khas hanya mengesahkan akaun bank tersebut wujud, cuma sudah ditutup, NGO ini lebih ke depan dengan mendakwa turut menyiimpan dokumen mahkamah yang membuktikan bagaimana sebahagian wang daripada akaun Najib itu dibelanjakan.
Dengan ini, NGO yang baru-baru ini turut menawarkan ganjaran RM1 juta kepada sesiapa yang dapat memberikan maklumat mengenai kehilangan wang negara ketika era pentadbiran Tun Mahathir, sewajarnya turut disiasat oleh pasukan petugas khas terbabit.
Walaupun Pengerusinya Md Zainal Abidin turut menyalahkan Tun Mahathir melalui pemberian bantuan kewangan yang disifatkan “sistem melancar” kepada parti-parti komponen BN, NGO ini perlu diambil keterangannya berkenaan maklumat yang mereka ada.
Katanya, sistem melancar dan “back up” parti- parti komponen dengan wang ini adalah diperkenalkan oleh Tun Mahathir dan Najib kini terpaksa menanggungnya bagi memastikan kemenangan BN dalam pilihanraya.
Selain itu, beliau yang mendakwa parti-parti komponen menerima RM30 hingga RM50 juta, parti-parti yang mesra BN serta NGO juga turut menerima sumbangan kewangan daripada Najib antara RM1 juta hingga RM8 juta setiap satu.
Dengan menyiasat CAGM ini, ia mungkin menjadi pelengkap kepada siasatan yang sedang dijalankan oleh pasukan petugas khas terhadap Perdana Menteri.
Antara perkara yang perlu dipastikan ialah apakah dokumen mahkamah itu sahih dan bagaimana ia boleh berada dalam simpanan NGO tersebut?
Kiranya benar dokumen mahkamah itu sahih, ia adalah petunjuk yang pasti menyukarkan lagi untuk Najib menafikan kewujudan pengaliran wang masuk ke dalam akaunnya sebagaimana yang didakwa oleh WSJ lebih seminggu yang lalu.
Kiranya tidak benar pula, CAGM sudah dipasti boleh didakwa kerana membuat tuduhan palsu terhadap Perdana Menteri.
Tetapi jika pasukan petugas khas tidak menyiasat CAGM pula, ia bermakna seolah-olah mereka cuba melindungi dalam penyiasatan yang dijalankan.
Segalanya kini terpulang kepada pasukan petugas khas membuat keputusannya, namun dengan CAGM secara terbuka membuat pendedahan ini, ia adalah tawaran terbuka agar mereka turut disiasat dan diambil keterangannya.
Najib sehingga ini tidak pernah menafikan secara tepat mengenai kewujudan akaun bank serta pengaliran masuk wang berjumlah RM2.6 bilion ke dalam akaun peribadinya, sebaliknya hanya berkata, tidak akan mengkhianati amanah rakyat dan tidak pernah menggunakan wang 1MDB atau mana-mana entiti lain untuk kepentingan peribadinya. (SH 13/07/2015)

0

0

votes
Article Rating
Kongsikan artikel ini


Tuhan, Panjangkanlah Usia Mahathir….

Membaca posting terbaru Tun Mahathir Mohamad di blog
chedet.cc
 yang ditulis dalam bentuk sajak bertajuk “Malaysia Tanahairku”,  barangkali ramai yang tersentuh hati dan sebak dada ketika menghayatinya.
Ia bukan saja kerana luahannya mengenai nasib bangsa dan negara yang tidak jauh berbeza ketika berkuasa dulu, tetapi yang lebih mengharukan apabila bekas Perdana Menteri selama 22 tahun itu mengakhiri sajaknya dengan bait-bait…”biarlah aku pergi, mata terpejam rapat, nafas perlahan berhenti….”
Dalam rangkap sebelumnya pula, beliau menulis, “aku akan pergi tidak lama lagi, dapatkah aku pejam mata dan hembus nafas terakhir.”
Mungkin ramai yang bertanya, apakah maksud bait-bait tersebut itu?
Apakah “pergi” itu bukan saja bermakna kematian yang merupakan kepastian bagi setiap manusia tetapi bermaksud ingin menjauhkan diri daripada kemelut politik yang sedang berlaku sekarang lantaran kecewa kerana Najib Razak yang ditegur dan diasaknya agar berhenti demi masa depan UMNO dan negara, tetapi terus juga ingin bertahan dengan kuasanya tanpa memperdulikan bangsa dan negara akan rosak binasa?
Apakah sajaknya kali ini bermaksud beliau sudah dapat merasakan misinya untuk menurunkan Najib akan berakhir dengan kegagalan berikutan sikap degil Perdana Menteri untuk berundur, lalu ingin mengalah daripada terus melakukan asakan bagi mengelakkan keadaan lebih buruk dan membiarkan saja takdir menentukannya?
Baru saja menyambut ulangtahun kelahirannya yang ke 90, apakah pula luahan rasa hati melalui sajaknya kali ini kerana Tun Mahathir sudah mula merasakan usianya mungkin tidak lama lagi di dunia ini?
Mungkin hanya Tun Mahathir yang tahu apa maksud sebenar luahan isi hati melalui sajaknya kali ini. Tetapi tentunya rata-rata rakyat Malaysia mengharapkan agar Tun Mahathir terus diberikan kesihatan yang baik dan dipanjangkan usianya oleh Tuhan.
Bukan saja kerana jasa dan sumbangannya terlalu besar untuk negara ini, kekalnya Tun Mahathir dalam persada politik negara dengan sikap prihatin dan pedulinya juga sebenarnya membawa banyak kebaikan negara.
Cuba bayangkan jika sejak bersara pada 2003 dulu, Tun Mahathir hanya diam dan tidak ambil peduli langsung mengenai politik negara?
Di mana hala negara ketika ini dan siapa menguasainya di belakang tabir?
Mungkin juga jika selepas keputusan buruk pada pilihanraya 2008 dan Tun Abdullah Badawi dengan “geng tingkat 4” tidak diturunkan kemudiannya, UMNO dan BN sudah berada dalam pengaruh luar atau tidak lagi menggenggam kuasa ketika ini.
Bayangkan juga, jika di era kepimpinan Najib yang boros dan suka bermewah ini, tiada lagi Tun Mahathir yang disegani dan dihormati dalam negara ini?
Kiranya tiada Tun Mahathir, semua orang  hanya diam dan mewah dengan budaya “cash is king”, berapakah agaknya hutang negara dan penanggungan 1MDB ketika ini?
Di sebalik era kepimpinannya selama 22 tahun yang berwarna-warni, disukai dan dibenci, disanjung dan dipuji, tetapi dalam usia senja dan sepatutnya berehat saja, harus diakui bahawa Tun Mahathir sedang melakukan sesuatu yang betul untuk kita semua.
Tanpa kehadiran Tun Mahathir yang terus menegur dan bersuara, keadaan negara dan kesengsaraan rakyat barangkali lebih berlipat kali ganda jadinya.
Tetapi dengan Tun Mahathir kekal berani menegur dan bersuara, generasi yang lebih muda menjadi malu untuk jadi penakut atau hanya akur begitu saja.
Tidak mustahil juga jika tanpa adanya keberanian Tun Mahathir yang masih bersisa sekarang, sampai hari ini pun kita tidak tahu berapa banyak wang yang ada dalam simpanan peribadi pemimpin dan isteri mereka.
Tuhan, panjangkan usia Tun Mahathir sehingga kami rakyat negara ini benar-benar ada keberanian tersendiri.(SH 14/07/2015)

0

0

votes
Article Rating
Kongsikan artikel ini


Kabinet Dan MT UMNO Yang Baik Hati

Skandal lagi…
Belum pun kita tahu apa kesudahannya dengan skandal yang didedahkan oleh The Wall Street Journal atau WSJ berkenaan pengaliran wang masuk berjumlah RM2.6 bilion ke akaun peribadi Perdana Menteri, kini satu lagi pendedahan dibuat oleh media asing.
Kali ini Sydney Morning Herald (SMH) mendedahkan bagaimana Putrajaya menolak untuk  memberi kerjasama berhubung maklumat yang diperlukan Jabatan Peguam Negara Komanwel berkaitan orang tengah yang dipercayai terlibat dengan rasuah dalam urusan percetakan wang kertas polimer yang dilakukan di Australia.
Akhbar tersebut mendakwa, Putrajaya enggan memberi kerjasama itu kerana ia dianggap sensitif lantaran orang tengah yang didakwa terlibat dengan rasuah itu didakwa mempunyai hubungan rapat dengan Najib Razak serta Perdana Menteri terdahulu, Tun Abdullah Badawi.
Siapakah agaknya orang tengah terbabit dan kenapa Putrajaya seolah-olah memilih untuk melindunginya daripada memberi kerjasama untuk sama-sama membanteras antara amalan paling keji dalam dunia itu?
Pendedahan SMH ini tentunya sekali lagi memalukan nama Malaysia di mata dunia kerana pemimpin kita bukan saja dipalitkan dengan skandal yang belum ada penjelasan meyakinkan sehingga kini, tetapi juga cuba menutup skandal yang lain pula.
Jika dikira dengan pendedahan Sarawak Report bagaimana isteri Perdana Menteri Rosmah Mansor mendepositkan wang berjumlah RM2 juta ke dalam akaun peribadi hanya dalam tempoh tidak sampai tiga bulan, bermakna sudah ada tiga “penanda aras” yang mencemarkan nama Najib dibuat oleh media asing dalam waktu terdekat ini.
Seperti biasa, kita tidak akan dapat mendengar apa-apa jawapan dan penjelasan daripada Najib berkaitan perkara seperti ini kerana beliau lebih suka berdiam diri dan mengunci mulutnya.
Walaupun rasuah merupakan isu penting dan mencemarkan nama baik negara, Najib sebaliknya lebih suka bercerita tentang hidangan nasi goreng kampung yang menjadi kegemarannnya ketika bersahur daripada menunjukkan iltizamnya sebagai pemimpin terhadap perkara yang sedang mencemarkan namanya, negara dan rakyat Malaysia itu.
Lebih malang lagi ialah kita juga mempunyai barisan kabinet dan MT UMNO yang terlalu baik hati dalam menangani isu-isu rasuah dan skandal yang memalukan seperti ini.
Tidak ada sesiapa daripada  ahli kabinet atau MT UMNO yang tergerak hati untuk meminta penjelasan atau jawapan sebenarnya daripada Najib berkaitan isu RM2.6 bilion mahupun RM2 juta yang dikaitkan dengan Rosmah, malah percayalah, dalam skandal yang didedahkan oleh SMH ini juga, semuanya lebih selesa memilih untuk berdiam diri saja.
Seolah-olah kabinet dan MT UMNO tiada apa-apa tanggungjawab untuk menunjukkan jalan kebenaran kepada rakyat dan ahli-ahli parti, kedua-dua entiti itu lebih gah untuk memberi sokongan yang tidak berbelah bagi kepada Perdana Menteri.
Barangkali, di dalam dunia ini, inilah barisan kabinet dan kepimpinan tertinggi parti yang paling baik dan budiman sekali. (SH 15/07/2015).
Daripada menjawab isu skandal dan rasuah yang melibatkan kepentingan negara, Najib sebaliknya lebih selesa berkongsi cerita mengenai nasi goreng kampung yang menjadi kegemarannya untuk bersahur.

0

0

votes
Article Rating
Kongsikan artikel ini


Hari Raya Tahun Ini – Rakyat Tidak Gembira, Najib Pun Tidak Ceria

Hari ini hari terakhir Ramadan dan esok kita semua akan menyambut Hari Raya Aidil Fitri. Untuk itu, diucapkan Selamat Hari Raya, maaf zahir batin kepada semua umat Islam, khususnya pembaca dan penjenguk blog ini.
Bagaimana agaknya sambutan tahun ini? Lebih gembira berbanding tahun lalu dan tahun-tahun sebelumnya?
Atau lebih derita dan sengsara?
Apakah pula perbezaan menyambut hari kemenangan ini sejak negara dipimpin oleh Najib Razak berbanding Tun Abdullah Badawi dan Tun Mahathir sebelum ini?
Berdasarkan sungutan di media sosial dan perbualan seharian di kalangan pelbagai lapisan masyarakat, tidak dinafikan ramai yang menyambut Hari Raya tahun ini tidak semeriah seperti selalu. Selain peningkatan beban kehidupan, kos sara hidup dan kenaikan harga minyak yang diputuskan kerajaan kira-kira dua minggu lalu, Hari Raya tahun ini juga pertama kali disambut bersama dengan cukai GST.
Cukai pukat harimau ini akan memborong semua orang, tanpa pilih bulu dan tanpa rasa kasihan, masuk ke jaringnya. Kaya miskin, tua muda, orang berharta, golongan papa kedana, OKU, orang buta, kanak-kanak tadika dan bayi baru lahir – semuanya terpaksa membayar tambahan 6 peratus selagi mereka berbelanja.
Dengan demikian, bukan saja tahun ini perbelanjaan perlu dibuat dengan berhati-hati dan sekatan harus dibuat di sana sini, bahkan kerana beban GST ini juga mungkin menyebabkan kanak-kanak mendapat duit raya yang berkurangan berbanding selalu.
Namun jangan kita sangka, rakyat saja tidak gembira di Hari Raya tahun ini. Perdana Menteri pun sebenarnya tidak seceria seperti tahun-tahun sebelumnya pada sambutan kali ini.
Jika tahun-tahun sebelumnya Najib dan keluarganya mungkin orang paling gembira menyambut Hari Raya, manakala pada tahun lalu ia berkurangan kerana berlakunya tragedi MH17, tetapi pada tahun ini keceriaan itu mungkin tidak jauh berbeza dengan kita – ceria dalam terpaksa.
Kita gembira dalam terpaksa kerana beban tahun ini lebih berat berbanding tahun-tahun sebelumnya, tetapi Najib pula, ceria dalam terpaksa juga di Hari Raya ini kerana beban politik dan azab kepimpinan yang sedang ditanggungnya jauh lebih memeritkan jika dibandingkan sebelum ini.
Isu 1MDB dan pengaliran masuk wang RM2.6 bilion ke dalam akaun peribadinya adalah musibah yang sedang membawa bencana kepada masa depannya. Sama ada namanya dapat dibersihkan atau sebaliknya, hakikatnya nama Najib telah terperosok ke kedudukan sudut paling tepi dalam hati rakyat ketika ini.
Ditambah dengan pengesahan isterinya Rosmah Mansor berkaitan deposit RM2 juta dalam tempoh tidak sampai tiga bulan, juga ke dalam akaun peribadinya, sebagaimana yang diedahkan oleh Sarawak Report,  menghenyak lagi kedudukan Najib sebagai pemimpin nombor satu negara yang senantiasa cuba membawa roh serta semangat perjuangan Tun Razak dalam setiap gerak langkah dan jalur pemikirannya.
Ketika ini bukan saja rakyat biasa, malah penyokong setia BN juga sudah ramai yang memutuskan untuk menjauhkan diri daripada kepimpinan Najib lantaran beliau bukan saja tidak lebih baik daripada Tun Mahathir dan Tun Abdullah, malah dengan isu  1MDB, RM2.6 bilion dan RM2 juta dalam akaun isterinya, beliau dilihat hampir tiada ciri langsung dengan kepimpinan ayahandanya yang sederhana dan disanjung tinggi itu.
Bertali arusnya kritikan terbuka dan sindiran tajam daripada adiknya sendiri, Nazir Razak terhadap kepimpinannya, bukan saja seakan mengesahkan Najib berbeza dengan Tun Razak, tetapi telah menambahparahkan lagi kedudukannya di mata rakyat.
Tentunya yang paling meresah, merimaskan dan telah menjerut urat-urat senyumnya di Hari Raya kali ini ialah kerana serangan serta kritikan berterusan daripada Tun Mahathir belum ditemui lagi formula damainya.
Serangan Tun Mahathir ini sama ada membawa Najib ke penghujung karier atau menjadikan UMNO dan BN lebih sukar untuk mengekalkan kuasanya bersama kedegilannya untuk terus bertakhta di Seri Perdana.
Selepas menyambut Hari Raya sehari dua, Najib dilaporkan akan bercuti singkat bagi mencari ketenangan dan menghilangkan kepenatan dari segala beban yang ditanggungnya selama ini.
Hakikatnya, kiranya kita tidak gembira dengan banyak tindakan Perdana Menteri sejak kebelakangan ini dan ia berlarutan sehingga Hari Raya, Najib yang membuatkan kita tidak gembira, sebenarnya turut juga tidak ceria.
Di sudut-sudut tertentu, beliau sebenarnya lebih derita daripada kita yang mungkin tidak memiliki berbilion-bilion atau berjuta-juta.
Namun, semoga kita akhirnya dapat bergembira seadanya di Hari Raya ini bersama anak isteri, kaum keluarga, jiran tetangga, rakan-rakan dan semua yang menghargai dan menyayangi kita.
Sekali lagi, Selamat Hari Raya Maaf Zahir Batin untuk semua. (SH 16/07/2015)

0

0

votes
Article Rating
Kongsikan artikel ini


Pengarah Komunikasi Strategik BN Yang Memalukan Najib

Selama ini kita hanya tahu PKR saja yang ada jawatan Pengarah Strategik dan Pengarah Komunikasi. Kedua-kedua jawatan itu sebelum ini begitu popular dengan pelbagai pendedahan salah laku dalam kerajaan serta program bercorak komunikasi dengan rakyat sewaktu ia disandang oleh Rafizi Ramli dan Nik Nazmi Nik Ahmad.
Selepas kedua-duanya naik pangkat dengan Rafizi menjadi Ahli Parlimen Pandan, Naib Presiden dan Setiausaha Agung PKR manakala Nik Nazmi menjadi Ketua Angkatan Muda serta Exco Kerajaan Negeri Selangor, jawatan itu kini disandang pula oleh Ahli Parlimen Bayan Baru, Lim Tze Tzin dan Fahmi Fadzil.
Tetapi kita tidak pernah tahu rupa-rupanya BN juga ada jawatan yang hampir sama yang kini dipegang oleh Abdul Rahman Dahlan, Menteri Kesejahteraan Bandar, Perumahan dan Kerajaan Tempatan. Sejak bila beliau dilantik memegang jawatan itu barangkali ramai yang tidak mengetahuinya.
Tetapi nama jawatannya tampak lebih gah dan gempak iaitu Pengarah  Komunikasi Strategik BN – gabungan dua jawatan yang pernah dipegang oleh Rafizi dan Nik Nazmi.
Namun,  pendedahan yang barangkali pertama kali dibuat oleh Abdul Rahman dalam skop tugasnya itu, bukan saja tidak menggemparkan, bahkan jelas mengecewakan.
Hanya setelah beberapa jam beliau mengadakan sidang akhbar mendedahkan suatu laporan polis terhadap Sarawak Report kerana didakwa memalsukan dokumen berhubung 1MDB serta bersekongkol dengan parti pembangkang untuk menjatuhkan Perdana Menteri,  segala-galanya seperti serba tidak menjadi akhirnya.
Dalam pendedahannya, Abdul Rahman juga mengatakan suatu klip video pengakuan bekas editor Sarawak Report mengenai perkara tersebut turut diberikan kepada pihak polis.
Beliau pada mulanya enggan mendedahkan siapa yang membuat laporan polis itu, tetapi hanya mengatakan ia dibuat di sebuah balai polis di Petaling Jaya, Selangor.
Pada peringkat awal ternampak seolah-olah pendedahannya itu amat mengejutkan dan bakal memberi impak besar kepada isu 1MDB yang semakin menekan kedudukan Najib Razak sekarang ini.
Bukan saja Rafizi yang dikaitkan dengan dakwaan tersebut menafikan dakwaan Abdul Rahman itu dan sedang menimbang untuk mengambil tindakan undang-undang, bahkan Sarawak Report juga tampil mendedahkan bahawa editor yang didakwa membuat pengakuan itu tidak pernah pun bekerja dan menulis walau sepatah perkataan dengan laman pembocor maklumat itu.
Sebaliknya, Lester Melanyi, editor yang membuat pengakuan itu dikatakan bekerja di sayap lain iaitu Radio Free Sarawak dan bekas pengarang Sarawak Tribune yang digantung penerbitannya kerana menerbitkan karikatur kontroversi berkenaan Nabi Muhammad SAW pada 2006 dan kemudiannya meletakkan jawatan.
Lebih memalukan ialah report polis itu sebenarnya dibuat oleh Ramesh Rao Krishnan Naidu, Presiden Pertubuhan Minda dan Sosial Prihatin, sebuah NGO mesra BN yang memang selalu tampil sama ada membuat laporan polis, mengadakan tunjuk perasaan kecil-kecilan dan membuat kenyataan untuk mempromosi dirinya.
Nampaknya hanya bersandarkan laporan polis Ramesh Rao dan tidak mengkaji dengan mendalam identiti individu yang membuat pengakuan melalui klip video tersebut, Pengarah Komunikasi Strategik BN itu sanggup mengadakan sidang akhbar khas seolah-olah pendedahannya mampu memulihkan imej Perdana Menteri.
Setelah dinafikan oleh Rafizi dan diancam tindakan saman, Abdul Rahman kemudiannya mengatakannya beliau hanya mahukan pihak polis menjalankan siasatan terhadap laporan tersebut dan dirinya sebagai penyampai maklumat tidak harus “ditembak” terlebih dahulu.
Jadi, apa sebenarnya nilai pendedahan yang dibuat oleh Abdul Rahman itu?
Sepertimana 1MDB yang dikenali sebagai syarikat pelaburan strategik kerajaan tetapi akhirnya hanya mampu meniaga tanah pemberian kerajaan sebelum dipecah-pecahkan dan membeli IPP yang hampir tamat tempoh dengan harga mahal, Pengarah  Komunikasi  Strategik BN ini juga tidak ketahuan sejauh mana komunikasi dan mantapnya strategi melalui apa yang didedahkannya itu.
Isi pendedahan, sumber maklumat dan matlamat yang mahu dicapai langsung tidak kesampaian. Pendedahannya tidak menyentuh hati rakyat, sejuk sebelum tengahari, tiada kajian mendalam dan langsung tiada kelas.
Lebih buruk ialah bagaimana Abdul Rahman sebagai seorang Islam boleh meyakini pengakuan seorang yang pernah menghina Nabi Muhammad SAW dan menjadikannya untuk membela Najib, tentu saja menghairan dan memalukan dirinya.
Ia sama ada beliau tidak mengetahuinya atau tidak membuat “kerja rumah” berkenaan dengannya. Tetapi ia jelas menggambarkan kelemahan dalam seni komunikasi dan kerja yang tidak berstrategi.
Dengan jawatan yang begitu gah, ditambah berkedudukan sebagai menteri, setidak-tidaknya nilai pendedahan yang didedahkan itu biarlah berpadanan dan mampu memberi impak yang besar.
Bukan saja pemimpin UMNO dan kerajaan yang tidak menyambut apa yang didedahkannya, malah Najib Razak yang diharap dapat digembirakan dengan pendedahannya juga barangkali  berasa malu dengan kualiti Pengarah Komunikasi Strategik BN ini. (SH 17/07/2015)

0

0

votes
Article Rating
Kongsikan artikel ini


Rahman Dahlan "Si Hujung Tombak"…

Dalam risik-risik di kalangan pimpinan UMNO dan kerajaan, ramai yang yang masih tidak jelas bilakah Abdul Rahman Dahlan yang juga Menteri Kesejahteraan Bandar, Perumahan dan Kerajaan Tempatan, mula dilantik sebagai Pengarah Komunikasi Strategik BN dan apakah fungsi sebenar jawatan tersebut?
Apakah ia bermakna selepas ini semua perkara mengenai BN, hanya beliau saja yang lebih layak bercakap kepada pihak media?
Ramai yang mengatakan mereka hanya mengetahui perlantikan dan kewujudan jawatan tersebut apabila Abdul Rahman sendiri menyebut beliau memegang jawatan itu dalam kenyataan akhbarnya mengenai Sarawak Report, baru-baru ini.
Susulannya, kebelakangan ini Abdul Rahman turut lebih banyak bercakap mengenai 1MDB dan mempertahankan Perdana Menteri, Najib Razak daripada pelbagai serangan mengenai syarikat pelaburan kerajaan yang bermasalah dan sarat dengan hutang itu.
Sehari dua ini, beliaulah yang kelihatan lebih ke depan bercakap mengenai 1MDB, terutama dalam isu berkaitan Sarawak Report dan kes Xavier Justo, bekas Pengarah Petro Saudi International yang didakwa bertemu dengan beberapa tokoh politik Malaysia dan taikun media di Singapura untuk menjual maklumat yang ada dalam tangannya.
Apakah peranan Abdul Rahman dengan jawatan barunya ini sekadar untuk mempertahankan Najib dan kerajaan atau beliau sebetulnya ada peranan yang lebih luas daripada itu?
Dalam kerajaan, beliau hanyalah menteri junior yang baru dilantik menganggotai kabinet selepas pilihanraya 2013 lalu. Sebelum ini, beliau pernah menjadi Setiausaha Politik kepada Ketua Menteri Sabah, Musa Aman dan Penolong Setiausaha Pemuda UMNO ketika pergerakan itu dipimpin oleh sepupu Najib, Hishammuddin Hussein.
Abdul Rahman diketahui tidak sealiran dengan Naib Presiden UMNO, Shafie Apdal yang sejak kebelakangan ini agak kritikal dan berbeza pendapat dengan Najib berkaitan 1MDB. Dalam masa yang sama diketahui umum juga, Shafie tidak sealiran dengan Musa Aman yang pernah menjadi “boss” Abdul Rahman suatu ketika dahulu.
Apabila Shafie menyatakan anggota kabinet tidak jelas mengenai banyak perkara tentang 1MDB kerana tidak pernah dimaklumkan mengenainya, Abdul Rahman lantas menyanggahnya dengan menunjukkan buku laporan “1MDB Fact Sheet” yang diedarkan kepada setiap anggota kabinet.
Beliau juga cuba “memalukan”  Shafie bahawa anggota kabinet akan lebih memahami tentang 1MDB jika membaca buku tersebut, selain mengatakan Menteri Kewangan Kedua, Husni Hanadzlah turut kerap memberi taklimat mengenainya.
Dengan berjawatan menteri dan dilantik pula sebagai Pengarah Komunikasi Strategik BN, tidak dinafikan bahawa Abdul Rahman ada peranannya yang tersendiri. Oleh kerana Shafie Apdal adalah penyokong lama Najib yang sudah beralih angin ketika ini, Abdul Rahman adalah “hujung tombak” baru untuk mengikis pengaruh dan seterusnya “membunuh” Naib Presiden UMNO itu daripada terus berada dalam hireaki parti.
Pengaruh Shafie juga mungkin dikurangkan melalui peranan langsung daripada Najib sendiri dengan menukarkannya ke kementerian lain yang kurang penting dalam rombakan kabinet yang dijangka diadakan dalam tempoh terdekat ini.
Walaupun masih terlalu awal dan belum layak sebenarnya untuk Abdul Rahman masuk gelanggang pertandingan Naib Presiden UMNO dan sejauh mana beliau mampu memainkan peranan itu juga boleh diragui, tetapi tindakan Najib memberikannya lebih peranan dan tanggungjawab, tentu saja boleh menyusahkan Shafie untuk mengekalkan jawatannya dalam pemilihan  UMNO akan datang.
Melalui peranan yang sedang dimainkan oleh Abdul Rahman sebagai “hujung tombak”  itu, “hulu tombaknya” bukan saja dipegang oleh Najib, tetapi juga dikongsi bersama oleh Hishammuddin dan Musa Aman.
Selain bertujuan mempertahankan Najib, yang jauh lebih penting melalui peranan menyingkirkan Shafie itu ialah memberi laluan lebih mudah kepada Hishammudin dalam pemilihan UMNO akan datang serta membolehkan Musa Aman untuk terus berkuasa di Sabah bagi tempoh beberapa lama lagi. (SH 19/07/2015)

0

0

votes
Article Rating
Kongsikan artikel ini


Hebat…Hanya Sekali Sarawak Report Mendedahkan Tentang Rosmah, Terus
Diambil Tindakan!!

Ramai yang terperanjat dengan tindakan kerajaan melalui Suruhanjaya Komunikasi dan Multimedia Malaysia atau SKMM menyekat pengguna internet negara ini daripada melayari laman pembocor maklumat, Sarawak Report mulai petang semalam.
Walaupun alasan yang diberi oleh SKMM ialah Sarawak Report telah mengganggu kestabilan negara, dipercayai berikutan beberapa laporannya mengenai 1MDB dan Perdana Menteri, Najib Razak sebelum ini, kerajaan seharusnya membuat pilihan lain selain melakukan sekatan.
Ramai juga yang menyifatkan tindakan menyekat Sarawak Report ini sebagai langkah terdesak kerajaan pimpinan Najib untuk mengelakkan rakyat mendapat maklumat yang benar dan rencam daripada pelbagai sumber.
Dengan tindakan menyekat ini, kerajaan pimpinan Najib yang selalu melaungkan keterbukaan dan merendah diri dengan mengatakan “era kerajaan mengetahui segala-galanya sudah berakhir” ternyata hanya mainan di bibir untuk memukau sokongan rakyat terhadapnya.
Najib seolah-olah sedang membawa kerajaan di era langit terbuka ini berundur ke belakang dan hanya mahukan rakyat mempercayai maklumat daripada mereka saja.
Kerajaan juga, seharusnya mengambil tindakan undang-undang terhadap Sarawak Report jika didapat laporan dan pendedahannya adalah palsu serta fitnah.
Selain itu, pendedahan Sarawak Report mengenai 1MDB dan kaitannya dengan Najib juga bukanlah perkara baru, ia sebaliknya sudah dilakukan sejak berbulan-bulan sebelum ini.
Kenapa tiada tindakan diambil sebelum ini dan hanya sekarang tindakan menyekat itu diambil?
Jika benar laporan dan pendedahan Sarawak Report mengganggu kestabilan negara, sepatutnya tindakan sudah lama diambil dan bukannya hanya  semalam SKMM baru bertindak?
Jika kita masih ingat, pendedahan terakhir Sarawak Report mengenai negara ini bukanlah berkaitan 1MDB atau Najib, tetapi  mengenai Rosmah Mansor, isteri Perdana Menteri yang didakwa mendepositkan wang sejumlah RM2 juta ke dalam akaun peribadinya melalui seorang pembantunya bernama Roslan Sohari dalam tempoh tidak sampai tiga bulan.
Pendedahan yang lengkap dengan nombor akaun bank, nama cawangan dan jumlah transaksi itu akhirnya diakui oleh Rosmah melalui peguamnya sebagai benar, tetapi menganggapnya sebagai tidak wajar dan berniat untuk menyinggung serta mengganggu kehidupan isteri Perdana Menteri itu.
Sehubungan itu, selain memberi amaran kepada Bank Negara untuk mengambil tindakan dalam tempoh 72 jam, Rosmah melalui peguamnya itu mahukan SKMM bertindak terhadap Sarawak Report dibawah Akta SKMM 1988 ( Akta 588 ).
Peguam dari firma guaman Norhairan Mohd Nor Rosmah menyifatkan artikel Sarawak Report itu menyinggung dan melanggar undang-undang Malaysia kerana akaun bank yang dirujuk itu adalah akaun peribadi isteri Perdana Menteri dan telah dibuka sejak tahun 1984 lagi.
Nah…sekarang jelas bahawa dengan hanya sekali laporan mengenai Rosmah saja, itu pun bukannya pendedahan tidak benar atau fitnah, tindakan terus diambil terhadap Sarawak Report sedangkan selama berbulan-bulan dan pelbagai pendedahan mengenai Najib dan 1MDB, langsung tiada apa-apa bunyi pun daripada SKMM.
Meskipun kerajaan boleh menafikan tindakan terhadap Sarawak Report ini ada kaitan dengan gesaan Rosmah yang mahukan SKMM segera bertindak, namun itulah persepsi yang sedang berkembangbiak dalam pemikiran ramai ketika ini.
Ohh, hebat dan menariknya negaraku sekarang ini. (SH 20/07/2015)
Laporan mengenai sekatan SKMM terhadap Sarawak Report yang disiarkan di laman sosial Facebooknya petang semalam.

0

0

votes
Article Rating
Kongsikan artikel ini


Sekatan SKMM Kepada Sarawak Report Hanyalah "Menjaring Angin"

Tindakan kerajaan melalui Suruhanjaya Komunikasi dan Multimedia Malaysia atau SKMM menyekat laman web Sarawak Report atas dakwaan mengganggu kestabilan negara bukan saja dikecam ramai kerana menyekat kebebasan rakyat daripada memperolehi maklumat, malah tindakan itu hanyalah kerja sia-sia saja.
Meskipun rakyat negara ini disekat daripada mengakses laman itu secara langsung, tetapi ia masih boleh ditembusi melalui  kaedah proksi atau dengan menggunakan pelbagai aplikasi yang boleh dimuatturun secara mudah menggunakan gajet pintar sama ada Android atau IOS.
Di laman sosial FB dan mesej Whatsapp, tidak berapa lama selepas sekatan itu diumumkan oleh SKMM, pakar-pakar teknologi maklumat tempatan secara sukarela dengan pantas berkongsi ilmu pengetahuan tentang cara mengakses laman Sarawak Report yang sudah disekat itu.
Ia kemudian dikongsi secara meluas dan dengan lantas berpindah daripada satu tangan ke tangan yang lain atau daripada satu grup ke grup yang lain.
Yang lebih rajin pula, mereka turut membuat “copy” berita-berita terbaru mengenai Malaysia daripada Sarawak Report itu untuk dikongsi melalui grup Whatsapp oleh sebanyak mungkin rakyat negara ini.
Sama seperti perkongsian ilmu pengetahuan untuk mengakses lama web yang sudah disekat itu, berita yang “dicopy” itu juga pantas berpindah tangan dari satu grup ke satu grup yang lain dan akhirnya hampir semua orang yang memiliki telefon pintar, langsung tidak merasa tersekat daripada membaca berita terbaru daripada Sarawak Report.
Malah dalam mesej oleh Sarawak Report yang sudah bertaburan  disebarluaskan melalui media sosial dan pelbagai aplikasi pesanan, alamatnya yang sebelum ini
www.sarawakreport.org
, sebenarnya turut boleh dibuka melalui alamat baru iaitu
www.sarawak-report.org
.
Saya sendiri sudah mencubanya melalui alamat baru yang diberikan oleh Sarawak Report itu dan ternyata ia boleh dibuka seperti biasa.
Dengan ini, tindakan SKMM menyekat laman web Sarawak Report atas dakwaan mengganggu kestabilan negara berikutan beberapa laporannya mengenai 1MDB, Najib Razak dan Rosmah Mansor, hanyalah sia-sia dan langsung tidak berkesan.
Ia umpama “menjaring angin” semata-mata.
Hakikatnya dalam dunia langit terbuka dan teknologi maklumat yang pantas berkembang sekarang ini, kepandaian dan keinginan manusia terhadap sesuatu perkara semakin sukar dibatasi.
Meski disekat dan dihalang sekali pun, berdasarkan ilmu pengetahuan dan kepakaran yang masing-masing miliki, mereka akan terus berusaha dan mencuba sehingga berjaya dan akhirnya terbukti mereka lebih pintar serta beberapa langkah ke hadapan berbanding SKMM sendiri.
Ini sekaligus menjadikan langkah sekatan itu bukan saja memalukan SKMM dan kerajaan sendiri, malah menyebabkan  semakin ramai menjauhi “kerajaan tertutup” yang dipiimpin oleh Najib sekarang.
Dalam masa yang sama, sekatan SKMM juga menjadikan Sarawak Report lebih popular, digilai dan dicandui oleh rakyat yang dahagakan maklumat.
Bagi sesetengah pihak, mereka menganggap sekatan itu adalah salah satu cara kerajaan menyekat rakyat daripada kebebasan maklumat serta seolah-olah menidakkan kecerdikan dan jati diri rakyat dalam menilai antara benar dan palsu sesuatu perkara itu.
Lalu, makin disekat makin ramai yang merindui dan menunggu-menunggu apa lagi pendedahan seterusnya daripada Sarawak Report ini. (SH 21/07/2015)
Ini adalah antara aplikasi yang boleh dimuatturun bagi membolehkan membuka laman Sarawak Report yang sudah disekat itu…
Printscreen Sarawak Report yang dibuka pagi tadi melalui alamat baru www.sarawak-report.org…

0

0

votes
Article Rating
Kongsikan artikel ini


WSJ Sedang Mencabar Pahlawan Bugis

Najib Razak barangkali merupakan Perdana Menteri Malaysia yang akan tercatat dalam sejarah kerana paling banyak mengambil tindakan undang-undang terhadap pemimpin pembangkang dan media yang tidak sehaluan dengannya.
Sehingga ini, sekurang-kurangnya tiga pemimpin pembangkang iaitu Pengerusi DAP Selangor Tony Pua, Naib Presiden yang juga Setiauasa Agung PKR Rafizi Ramli dan Pengerusi DAP Perak Nga Kor Ming telah disamannya.
Ketiga-tiga mereka juga adalah Ahli Parlimen Petaling Jaya Utara, Pandan dan Taiping.
Media yang disamannya pula ialah Harakahdaily dan Malaysiakini.
Jika akhbar perniagaan The Wall Street Journal (WSJ) juga turut disamannya dalam waktu terdekat ini, ia akan menjadi pihak keenam yang diambil tindakan undang-undang Najib.
Semalam tempoh 14 yang diberi oleh Najib kepada penerbit WSJ terhadap tuntutan penjelasannya sama ada laporan akhbar itu bermaksud Najib menyeleweng atau sebaliknya sudah pun berakhir.
WSJ tidak memberi sebarang respon  atau “bo layan” terhadap tuntutan Perdana Menteri dan ianya secara jelas bermaksud mereka hanya ingin berhujah dan mengemukakan bukti-bukti mengenai pengaliran masuk dana RM2.6 bilion ke dalam akaun peribadi Najib sebagaimana dilaporkan sebelum ini di mahkamah saja.
Ia adalah cabaran terbuka yang sedang dilontarkan oleh WSJ terhadap Najib sama ada berani meneruskan saman atau sebaliknya. Dan sepatutnya sebagai Pahlawan Bugis yang gagah berani, waima kononnya sehingga bumi berkeping dua sekali pun, tindakan saman tidak harus dilengah-lengahkan lagi.
Namun peguam Najib, sepertimana yang dilaporkan oleh media, sedang menunggu arahan selanjutnya mengenai perkara tersebut.
Sekarang segala-galanya terserah kepada Najib, dunia sedang menanti sama ada beliau berdarah Bugis sejati atau tidak lagi.
Menjadi Perdana Menteri Malaysia keenam dan tempoh pentadbirannya juga baru melepasi enam tahun, tetapi sejarahnya telah terukir dengan enam tindakan undang-undang tentulah merupakan satu lagi “mercu tanda” kukuh segagah KLCC dan Putrajaya yang bakal diingati tentang makna sebenar kebebasan dan keterbukaan yang diamalkannya.
Tidak seperti Perdana Menteri sebelumnya, mereka juga berhadapan dengan kritikan dan serangan media, tetapi jarang sekali memilih untuk mengambil tindakan saman. Ini kerana sebagai ketua negara dalam sebuah negara demokrasi, kritikan, serangan dan kadang-kadang fitnah, adalah lumrah serta asam garam dalam kehidupan seharian.
Tunku Abdul Rahman Putra Alhaj, Tun Razak dan Tun Hussein mungkin tidak banyak menerima serangan, kritikan dan fitnah kerana negara ketika itu masih di peringkat awal pembangunan dan masyarakatnya belum begitu berkembang, tetapi harus diakui Tun Mahathir dan Tun Abdullah hampir sepanjang masa pentadbirannya tidak pernah sunyi dengannya.
Berapa banyak agaknya tindakan saman yang diambil oleh Tun Mahathir dan Tun Abdullah kepada pemimpin pembangkang serta media di era pemerintahan mereka?
Wibawa dan hebatnya seorang Perdana Menteri yang hampir seluruh kehidupannya ditanggung oleh cukai rakyat bukanlah dengan menutup mulut pengkritiknya melalui tindakan undang-undang, sebaliknya sejauh mana mampu memberikan penjelasan terhadap setiap perkara yang dibangkitkan.
Sebab itu, antara punca Tun Mahathir terus disanjung ialah keupayaannya memberi hujah dan penjelasan terhadap apa juga isu yang ditujukan terhadapnya. Di eranya, beliau bukan saja dituduh memiliki kekayaan luar biasa, menghilangkan wang negara, membantu kroni dan mengamalkan nepotisme – sesuatu yang tidak banyak bezanya dengan Najib, malah dituduh “maha zalim” dan “maha firaun”.
Setiap tuduhan, tohmahan dan fitnah yang dilemparkan kepadanya, Tun Mahathir hanya memilih untuk memberi jawapan dan penjelasan yang mampu meyakinkan rakyat saja, bukannya menyaman mereka.
Menjadi pemimpin, lebih-lebih lagi ketua negara, tidak banyak bezanya dengan mendirikan rumah di tepi pantai. Deru dan pukulan ombak adalah mainan seharian. Bunyi dan mainan ombak juga adalah penyeri dan hiburan sehari-hari.
Seronokkah berumah di tepi  pantai jika tiada bunyi ombak yang didengar dan dirasai setiap hari?
Orang yang memilih berumah di tepi pantai biasanya hanya perlu membina struktur rumahnya lebih kukuh bersesuaian dengan cabaran cuaca dan pukulan ombak yang mungkin boleh membawa kerosakan, tetapi tentulah amat ganjil dan “poyo” jika  tinggal di tepi pantai tapi membina benteng penahan ombak di tepi laut lantaran tidak mahu terganggu dengan desirannya. (SH 22/07/2015)

0

0

votes
Article Rating
Kongsikan artikel ini


Hati-Hati, Rakyat Sedang Cuba Dikelirukan Daripada Isu Pokok RM2.6
Bilion

Untuk mereka yang mungkin sudah terlupa, sengaja lupa atau buat-buat lupa, isu pokok yang sedang dihadapi negara ketika ini ialah berkenaan pengaliran wang sejumlah RM2.6 bilion ke dalam akaun peribadi Perdana Menteri, Najib Razak.
Isu ini yang didedahkan oleh The Wall Street Journal (WSJ) sangat memerlukan penyelesaian segera ia kerana ia menjejaskan nama Perdana Menteri dan juga imej negara di mata dunia.
Rakyat juga ingin benar mengetahui kebenarannya supaya boleh menentukan sama ada mahu mengekalkan Perdana Menteri yang sama atau menukarnya dengan pemimpin lain.
Oleh kerana jawapan Najib masih kabur mengenai wang tersebut,  orang kampung dan makcik-makcik Felda mula menyoal, “apa nak dibuat dengan duit sebanyak itu?”
Sementara Najib tidak menafikan secara jelas berkenaan kemasukan wang tersebut, sebaliknya hanya berkata, “saya tidak ambil wang 1MDB untuk kegunaan peribadi”, tetapi pasukan petugas khas  yang diketuai oleh Peguam Negara mengesahkan akaun bank yang didedahkan itu adalah miliknya dan sudah ditutup.
Bagaimanapun bekas Perdana Menteri, Tun Mahathir Mohamad dalam tulisan di blognya seolah-olah mendapat maklumat yang sah bahawa wang RM2.6 bilion itu memang dimasukkan ke dalam akaun peribadi Najib dan sebahagiannya telah digunakan untuk keperluan pilihanraya 2013 lalu.
Terdapat juga cakap-cakap dalam UMNO yang mengatakan bahawa Najib ada mengakui mengenai wang tersebut, namun menjelaskan ianya digunakan untuk mengurus parti dan perbelanjaan dalam pilihanraya.
Tetapi jika semua 222 kawasan Parlimen dalam pilihanraya lalu diberikan RM2 juta misalnya, bermakna tidak sampai RM500 juta pun wang itu dibelanjakan?
Di manakah lebihannya yang lain?
Kiranya Najib mengatakan beliau tidak pernah menggunakannya untuk kegunaan peribadi, siapakah yang dapat mengesahkannya atau adakah sesiapa mengaudit akaun peribadinya?
Dengan ini, rentetan daripada pelbagai pendedahan mengenai 1MDB, isu wang RM2.6 bilion yang didakwa berada dalam akaun peribadi Najib adalah suatu perkara besar yang menjadi perhatian rakyat dan dunia sekarang ini.
Ia bukan sekadar boleh menjejaskan nama negara dan keyakinan rakyat, malah mencemarkan nama Tun Razak yang dikenali cukup sederhana dan berintergriti tinggi dalam memelihara amanah sebagai pemimpin.
Isu betul atau tidak berkenaan wang RM2.6 bilion ini sebenarnya cukup mudah jika Najib berani berterus terang. Kalau benar, mengakulah dan jika tidak benar, nafikannya berserta bukti-buktinya sekali.
Mengungkapkan kata-kata, “saya tidak pernah guna wang 1MDB untuk kepentingan peribadi” dan “saya tidak akan khianati amanah rakyat” bukan saja jauh daripada jawapan yang tepat, tetapi iuga boleh menimbulkan pelbagai tafsiran yang lain.
Oleh kerana pasukan petugas khas sudah ditubuhkan untuk menyiasatnya, kini rakyat negara ini dan dunia ternanti-nanti apakah hasil penyiasatannya nanti.
Akhbar perniagaan WSJ yang mendedahkan perkara itu juga tetap berpegang teguh dengan pendirian mereka, meskipun setelah menerima surat daripada peguam Najib. Ini bermakna WSJ sedia berhujah di mahkamah untuk membuktikan wang RM2.6 bilion itu pernah mengalir masuk ke dalam akaun peribadi Perdana Menteri.
Jika pada awalnya ramai yang agak skeptikal terhadap pasukan petugas in kerana mereka perlu melaporkan hasil siasatan kepada Perdana Menteri yang dalam masa sama merupakan suspek, perkembangan selepas Hari Raya ini lebih caca-marba jadinya.
Serangan dan kritikan terhadap Najib nampaknya mulai dikalihkan dengan dakwaan mahu menjatuhkan Najib dan menggulingkan kerajaan yang dianggap suatu kesalahan. Selain Sarawak Report sudah disekat oleh SKMM, beberapa individu daripada pembangkang dan media juga mulai diancam untuk disiasat, terutama yang pernah bertemu dengan bekas Pengarah PetroSaudi International, Xavier Justo yang kini ditahan di Thailand.
Pemimpin politik kerajaan, pihak polis, malah Ketua Setiausaha Negara turut tampil bercakap mengenainya seolah-olah apa yang sedang berlaku ialah usaha menggulingkan kerajaan secara kekerasan. Hakikat bahawa hanya Najib yang terpalit dengan pelbagai keburukan yang mahu disingkirkan dan untuk menyelamatkan negara seboleh-bolehkan cuba disembunyikan.
Jika Tun Abdullah boleh diturunkan, apakah Najib terlalu suci untuk dihadapkan nasib yang sama? Bukankah menjatuhkan pemimpin merupakan permainan dan asam garam dalam politik demokrasi?
Tidakkah sejarah politik kita sendiri menyaksikan pemimpin bukan saja dijatuhkan ketika pilihanraya, bahkan juga di pertengahan penggal kerana kesalahan jenayah dan moral yang mereka lakukan?
Apakah Tun Abdullah yang cuma membenarkan “geng tingkat 4” menguasainya sehingga keputusan pilihanraya 2008 begitu merosot dan kemudian diturunkan dianggap telah melakukan dosa lebih besar daripada pelbagai skandal berkaitan 1MDB dan dakwaan berkaitan RM2.6 bilion melibatkan Najib sekarang ini?
Selain daripada isu menggulingkan kerajaan, pasukan petugas juga mula menahan beberapa individu yang ada kaitan dengan 1MDB. Sehingga ini dua orang sudah ditahan iaitu Jerome Lee Tak Loong dan Dr Shamsul Anwar Sulaiman untuk membantu penyiasatan.
Sebagaimana yang dipersoalkan oleh Rafizi Ramli, rakyat juga secara umumnya mulai tertanya-tanya, sudahkah Najib sendiri disiasat oleh pasukan petugas khas itu?
Menambahkan lagi caca-marba ialah berikutan wujudnya sekatan ke luar negara keatas beberapa pemimpin pembangkang seperti Rafizi Ramli dan Tony Pua serta tauke media, Tong Koi Ong yang menerbitkan The Edge yang diketahui banyak menyiarkan mengenai 1MDB.
Menyusul lagi hari ini, Tian Chua, Maria Chin Abdullah, Hishammudin Rais dan Adam Adli  juga menerima nasib yang sama. Ambiga Sreenavasam pula dilaporkan hanya dilarang ke Sabah dan Sarawak saja.
Apakah sekatan ke luar negara ini berkaitan dengan 1MDB atau dakwaan menggulingkan kerajaan? Jika kerana 1MDB, apa perlunya sekatan itu dikenakan kerana mereka bukannya suspek, sebaliknya cuma lantang mendedahkan pelbagai isu mengenai syarikat pelaburan itu saja?
Sementara suspek sebenar bebas ke mana saja, sekatan perjalanan ini juga seolah-olah ingin memberi gambaran mereka ini benar-benar merbahaya dan merupakan ancaman kepada negara sedangkan pendedahan yang mereka lakukan lebih membawa kebaikan untuk kita semua.
Dalam kita menanti penuh sabar dan debar hasil siasatan pasukan petugas khas itu, isu pokok yang perlu diberi perhatian dan dicari kebenaran yang sebenar ialah berkaitan wang RM2.6 bilion itu. Tidak harus sesiapa lari daripadanya.
Itulah isu sebenarnya, bukan yang lain-lain yang muncul satu persatu kebelakangan ini. (SH 23/07/2015)

0

0

votes
Article Rating
Kongsikan artikel ini


"Keluar Parti Tercerai Isteri Talak Tiga, Kekal Pula Mungkin Kena Madu
Tiga"

Pas tentunya ketika ini sedang terpukul berikutan wujudnya sebuah parti baru dalam proses penubuhan yang dinamakan Gerakan Harapan Baru atau GHB yang ditunjangi oleh kumpulan profesional dan progresif yang selama ini menjadikan parti itu lebih diterima ramai oleh pelbagai lapisan masyarakat.
Dengan terpisahnya golongan profesional dan progresif daripada parti itu, Pas yang didominasi oleh kumpulan pro ulama sejak pemilihan yang lalu, akan menjadi parti yang lebih tertutup dan semakin dijauhi, bukan  saja oleh pengundi bukan Islam tetapi juga oleh masyarakat Melayu sendiri.
Dengan semata-mata berjuang atas nama hukum tetapi mengabaikan keperluan rakyat dan isu-isu semasa yang menggugat kepentingan negara, tiada sesiapa yang meminati lagi Pas selepas ini.
GHB yang bakal bergabung bersama PKR dan DAP dalam Pakatan Rakyat 2.0 berserta NGO-NGO adalah harapan baru kepada rakyat yang mahukan perubahan dan kebaikan dalam bernegara lantaran sejak bertahun-tahun kebelakangan ini sikap kepedulian itu memang menjadi teras perjuangan mereka.
Menghadapi ancaman dan kedudukan mereka yang semakin terpinggir itu, pelbagai usaha dilakukan oleh Pas untuk menggagalkan penubuhan GHB. Selain melabelkan pendokong-pendokong GHB sebagai pengkhianat, proksi DAP, tidak mungkin mampu bertahan lebih dua tahun, mengingatkan tentang sejarah Berjasa serta Hamim dan sebagainya, terbaru ini isu bai’ah atau sumpah kesetiaan pula dimunculkan.
Isu bai’ah yang secara tiba-tiba diketengahkan ini tidak lain ialah untuk menakut-nakutkan golongan profesional dan progresif agar jangan meninggalkan atau keluar daripada Pas serta membatalkan hasrat menubuhkan GHB.
Sudah tentu juga ianya bertujuan untuk membuatkan rakyat menolak GHB kerana parti itu dianggap telah dipimpin oleh mereka yang khianat kepada Pas dan perjuangan Islam. Lebih dari itu, khianat kepada Allah juga mulai disebut.
Di sesetengah negeri, bai’ah kepada calon-calon yang bertanding dalam pilihanraya menuntut mereka agar setia kepada perjuangan Pas dan sekiranya keluar parti, akan dilaknat sepanjang kehidupan dan haram mengambil gaji serta elaun yang diperolehi.
Di Kelantan pula, sebagaimana yang akui oleh Menteri Besarnya yang juga Timbalan Mursyidul Am, Ahmad Yaakob, bai’ahnya lebih berat iaitu mencagarkan isteri masing-masing dengan talak tiga jika wakil-wakil rakyatnya keluar parti dan menyertai parti lain.
Bai’ah yang bersaksikan Tuhan ini jelas memperlihatkan bagaimana Pas sebenarnya tidak meyakini perjuangan Islam yang diyakininya benar serta mampu membawa ke syurga sehingga terpaksa mensyaratkan calon-calon wakil rakyatnya bersumpah kesetiaan dengan syarat-syarat yang boleh dianggap mengarut dan menghina.
Menjadikan Tuhan sebagai saksi kepada bai’ah yang meletakkan isteri masing-masing sebagai cagaran tentu saja perbuatan paling tidak menghormati kedudukan kaum wanita. Ia juga suatu perbuatan memperalat dan merendah-rendahkan nama Allah sebagai Tuhan yang Maha Esa semata-mata untuk kepentingan parti.
Sementara Islam meletakkan kaum wanita di kedudukan yang mulia dan tersendiri dan kita sebagai umat Islam pula diminta sentiasa mengagungkan Allah dengan kebaikan, Pas Kelantan melalui bai’ah tersebut telah berbuat sebaliknya.
Bukannya rahsia juga beberapa wakil rakyat Pas di Kelantan didapati beristeri lebih daripada satu, sama ada menikah di negeri tersebut atau di negara-negara jiran yang lain. Ada yang bahagia dan ada juga yang bercerai-berai sehingga menjadi kes mahkamah dan disiarkan di media-media.
Dengan ini, kedudukan kaum wanita yang menjadi isteri wakil rakyat sentiasa diancam  bahaya. Mereka bukan saja dicagar dengan talak  tiga jika keluar parti, bahkan juga kemungkinan dimadukan dua atau tiga kiranya terus kekal bersama suami yang sudah bergelar “Yang Berhormat” itu.
Secara langsung bai’ah yang mencagarkan isteri ini merupakan suatu bentuk penghinaan kepada kaum wanita dan meletakkan Islam ditangan Pas lebih terdedah kepada momokan serta dipandang rendah oleh masyarakat.
Mungkin bai’ah itu, sama ada yang mencagarkan isteri atau menjadikan gaji dan elaun haram diambil, dilakukan secara sukarela oleh calon-calon wakil rakyat terbabit, tetapi sudah sampai masanya Majlis Fatwa mengeluarkan hukum yang jelas mengenainya dan melarang ianya terus digunakan oleh Pas.
Selain merendahkan nilai Islam dan menjadikan kaum wanita boleh “dilambung atau dihempas” atas pertimbangan politik, ia juga menjadikan Pas seolah-olah sentiasa betul dan terkecuali daripada melakukan pengkhianatan.
Soalnya, bukankah Pas hanya sebuah parti politik yang berselimutkan agama dan terdedah juga kepada melakukan khianat dalam perjuangannya?
Pemimpin Pas yang diketuai oleh Haji Hadi Awang dan lain-lainnya pula bukanlah golongan maksum, dari kalangan malaikat, terpelihara daripada melakukan dosa atau terkekang nafsunya daripada kenikmatan palsu dunia. Dengan ini jika pemimpinnya kena berbai’ah agar tidak khianat, Pas juga terdedah dengan kemungkinan melakukan khianat yang disebabkan oleh kepentingan mereka yang menerajuinya.
Dalam masa yang sama, bai’ah Pas ini sebenarnya hanya meletakkan parti itu tidak lebih dan tidak kurang tarafnya dengan Pekida yang ada sumpah setia dan “salam cangkuk” yang tersendiri di kalangan ahli-ahlinya. (SH 24/07/2015)

0

0

votes
Article Rating
Kongsikan artikel ini


Selepas Sarawak Report Dan The Edge, Siapa Mangsa Seterusnya?

Secara umumnya ramai yang tidak setuju dengan tindakan kerajaan menggantung permit penerbitan akhbar The Edge selama tiga bulan hanya semata-mata kerana laporan yang disiarkannya mengenai 1MDB.
Tindakan itu menggambarkan kerajaan sedang mengambil langkah ke belakang dari segi kebebasan rakyat memperolehi maklumat, tidak sedia dikritik dan memalukan dirinya sendiri lantaran tidak upaya memberi penjelasan mengenai apa yang disiarkan oleh akhbar tersebut, lalu menggunakan kuasa yang ada sebagai pelindung.
Tambahan lagi, beberapa hari lalu, sebaik menyiarkan laporan mengenai urusniaga 1MDB dengan PetroSaudi International yang didakwanya sebagai helah oleh Jho Low untuk menipu wang negara sebanyak AS$1.83 bilion, akhbar kewangan itu juga tampil dengan kesedian untuk ke mahkamah bagi mempertahan laporan yang dibuatnya.
Ia mengatakan, laporan itu dibuat berdasarkan maklumat daripada dokumen dan ribuan email yang diyakininya sebagai benar dan sedia untuk berhujah mempertahankannya di mercu keadilan yang diiktiraf oleh perlembagaan.
Dalam masa yang sama, pemilik The Edge, Ho Kay Tat juga sudah pun menyerahkan semua dokumen, email bercetak dan cakera keras mengenai 1MDB kepada Bank Negara dan Jabatan Siasatan Jenayah Komersial Polis, untuk membantu siasatan kerajaan terhadap syarikat bermasalah dan sarat hutang itu.
Jadi, dengan kesediaan ke mahkamah dan sudah menyerahkan maklumat yang mereka ada, apa logiknya lagi tindakan kerajaan menggantung permit akhbar tersebut?
Atau kerajaan sebenarnya ingin menyekat pendedahan lain yang mungkin lebih menggemparkan mengenai 1MDB, Najib Razak dan lain-lain pihak oleh akhbar tersebut?
Walaupun Kementerian Dalam Negeri atau KDN hari ini tampil dengan mengatakan penggantungan itu berasaskan tiga sebab – laporannya yang boleh menimbulkan persepsi negatif kepada masyarakat, sumber maklumat yang diragukan serta belum tentu kesahihannya dan isu 1MDB sedang disiasat oleh pasukan petugas khas, maka tidak tidak adil laporan sedemikian disiarkan, tetapi hakikatnya semua orang sedang bercakap tentang isu yang sama sekarang.
Jika benar mahukan keadilan, halanglah semua orang daripada bercakap mengenainya, termasuk menteri dan media kerajaan serta arus perdana yang tidak henti-henti mempertahankan 1MDB dan biarkan petugas khas saja menjalankan kerjanya?
Lebih mengaibkan, tindakan terhadap The Edge ini dilakukan hanya beberapa hari selepas laman sesawang Sarawak Report juga disekat oleh SKMM, juga kerana siri pendedahannya sejak sekian lama mengenai syarikat pelaburan kerajaan yang menjadi “anak emas” kepada Perdana Menteri, Najib Razak itu.
Sebagaimana ramai yang sinis dengan tindakan terhadap Sarawak Report, pelbagai pihak turut menyatakan tidak setuju dengan langkah kerajaan terhadap The Edge itu, termasuk daripada adik Najib sendiri iaitu Nazir Razak dan Chandra Muzaffar yang selama ini dikenali sebagai penyokong setia Najib.
Lebih ramai yang merasakan, kerajaan seharusnya memberi penjelasan atau membetulkan, jika terdapat salah maklumat atau silap laporan dalam pemberitaan mengenai The Edge itu.
Yang ternampak di mata rakyat, melalui sekatan terhadap Sarawak Report dan penggantungan The Edge ini ialah kerajaan seolah-olah mahu melindungi sesuatu dan tidak mahu rakyat disajikan dengan maklumat yang betul lagi benar.
Apakah dalam era langit terbuka dan globalisasi ini, kerajaan sebenarnya hanya mahu rakyat menperolehi maklumat daripada TV3, Utusan dan media kerajaan saja?
Selepas tindakan terhadap Sarawak Report dan The Edge ini, kebimbangan seterusnya ialah apakah kerajaan akan terus “mengganas” dengan menyekat beberapa sumber maklumat lain seperti portal berita, blog dan laman-laman sosial yang selama ini banyak mengkritk 1MDB?
Ini berikutan dalam pertemuan SKMM dengan beberapa editor portal berita selepas sekatan terhadap Sarawak Report baru-baru ini, mereka juga diingatkan agar tidak lagi memetik laporan daripada laman pembocor maklumat yang sudah disekat itu kerana ia juga dianggap suatu kesalahan.
Hanya kira-kira enam tahun selepas melaungkan keterbukaan, kesederhanaan, menghargai kewujudan media sosial dan beberapa kali mengatakan “era kerajaan mengetahui segala-galanya sudah berakhir”, Najib hanya melalui skandal 1MDB dan ketidakupayaannya memberi penjelasan, sedang mengalih haluan negara ke arah yang salah semata-mata mahu mempertahankan kuasanya. (SH 25/07/2015)

0

0

votes
Article Rating
Kongsikan artikel ini